Mahathir Patut Belajar Dengan Mama Juwie…

 Secara tidak sengaja saya menonton Berita TV3 di sebuah restoran semalam yang menyiarkan komen Mahathir mengenai lagu Tanya Sama Najib yang sering dinyanyikan oleh Anwar ketika berkempen di Sabah sejak beberapa bulan lalu. Dengan penuh yakin bekas Perdana Menteri itu bersetuju bahawa senikata lagu nyanyian Anwar itu ada kaitan dengan apa yang sedang berlaku di Sabah sekarang sambil memberikan logik-logik yang tidak logik untuk menyokong hujahnya-hujahnya.
Malam sebelumnya, saya juga difahamkan melalui TV3 juga, Ahli Parlimen PKR yang sudah melompat menjadi Bebas, Zulkifli Nordin turut mengaitkan isu lagu itu dengan keyakinannya bahawa Anwar memang bersubahat dengan kumpulan penceroboh Sulu yang sedang menyerang Lahad Datu dan Semporna sekarang ini.
Menurut beliau, oleh kerana Anwar sering menyanyikan lagu itu dan kemudian berlaku pencerobohan di Lahad Datu, kaitannya tidak dapat dinafikan lagi. Yang menjadi isu ialah perkataan hilang dalam senikata lagu itu. Bagi sesiapa yang mendengar lagu yang sering dinyanyikan oleh Anwar itu, mereka pasti akan memahami bahawa ia adalah dalam konteks politik Sabah semata-mata di mana beberapa pemimpin UMNO dan BN sudah meninggalkan parti dan menyokong PR dan tiada kaitan langsung dengan insiden di Lahad Datu.
Lagu itu juga sering dinyanyikan setelah Anwar menghuraikan dengan panjang lebar tentang kelemahan Najib dan kaitannya dengan tindakan beberapa pemimpin Sabah yang sudah keluar parti itu. Ia jua dikaitkan dengan kekerapan Najib melawat Sabah sejak kebelakangan ini. Dan sebagai tarikan untuk kempen ceramahnya, maka Anwar menyanyikan lagu itu. Semua orang memahami ianya hanya dalam konteks politik Sabah yang mana BN akan kehilangan banyak kerusi berbanding kedudukannya yang dianggap “fixed deposit” selama ini.
Senikata lagu yang dinyanyikan Anwar itu berbunyi, ” Tanya sama Najib, apa sebab goyang. Nanti jawab Najib, Sabah nak hilang”. Rupa-rupanya setelah gagal mengaitkan Anwar sebagai dalang di sebalik pencerobohan Lahad Datu pada peringkat awalnya sehingga beberapa tindakan saman sudah diambil, lagu ini pula yang digunakan sebagai senjata baru untuk menyerang Anwar dan memperbodohkan rakyat.
Kalau setakat Zulkifli Nordin yang bercakap menggunakan hujah lagu Tanya Sama Najib itu untuk mengeliru dan memperbodohkan rakyat, ia memanglah tidak menghairankan kerana beliau memang diketahui tidak berapa cerdik akalnya. Zulkifli sepertimana yang pernah dikenali rapat oleh rakan saya, Mohd Sayuti Omar, beliau memang diketahui sanggup berbohong dan memutarbelitkan pelbagai perkara sehingga menurut beliau, di depan Kaabah dan Masjid Nabawi pun beliau sanggup berbohong dan tidak bercakap benar.
Oleh itu, jika sekadar tahap pemikiran Zulkifli Nordin yang menggunakan hujah lagu itu, ia tidaklah begitu memeranjatkan tetapi apabila Mahathir sendiri sedia menggunakan hujah yang sama, nampaknya tahap pemikiran Mahathir sekarang tidak jauh bezanya dengan Zulkifli Nordin juga.
Dalam hujahnya, Mahathir berkata, beliau hairan kenapa dalam lagu itu Anwar menyebut perkataan hilang dan bukan perkataan kalah yang menurutnya lebih sesuai jika semata-mata berkaitan kemungkinan BN kalah banyak kerusi di Sabah. Nampaknya Mahathir tidak berjiwa seni dan tidak memahami pentingnya keindahan bahasa dalam senikata lagu.
Dalam konteks lagu Tanya Sama Najib, senikata yang digunakan seperti bahasa dalam rangkap pantun yang memerlukan bunyi perkataan yang sama di penghujung ayat. Sebab itu perkataan hilang digunakan dan bukannya perkataan kalah.
Untuk lebih memahami keindahan bahasa dalam senikata lagu, ada baiknya Mahathir belajar mengenainya dengan Puan Habsah Hassan atau Mama Juwie untuk mengetahui dengan lebih mendalam mengenainya.
Ataupun untuk memperolehi bukti yang cepat, cubalah Mahathir pergi menyanyi di mana-mana pusat karaoke atau menyanyi dalam bilik air di rumahnya dan cubalah mendendangkan lagu Tanya Sama Najib itu secara perlahan-lahan tetapi menggantikan perkataan hilang dengan perkataan kalah sebagaimana yang disebutnya itu. Apakah lagu itu menjadi bertambah sedap atau kedengaran sumbang?
Ketika iu Mahathir pasti akan memahami kenapa perkataan hilang lebih sesuai digunakan untuk lagu tersebut.
Sebenarnya menggunakan lagu Tanya Sama Najib ini sebagai senjata untuk menyerang Anwar tidak lebih memperlihatkan UMNO semakin kehabisan modal sehingga terdesak mengaitkan apa saja perkara untuk memburukkan Anwar dan memastikannya ditolak dalam pilihanraya akan datang. Ini juga menjadikan nilai dan makna dalam seni berpolitik sudah mulai terhakis, termasuk dalam diri Mahathir sendiri. Ia tidak lain berpunca daripada ketakutan yang melampau akan tumbangnya BN sehingga kadangkala sanggup melakukan perkara yang tidak logik dan ditertawakan secara sinis oleh rakyat terbanyak.
Kesediaan Mahathir menyeret dirinya dalam hujah paling hampas dengan menggunakan lagu itu untuk menyerang Anwar hanyalah merendahkan nilai dirinya sekarang ini. Malah ada yang menyamakannya kini tidak jauh berbeza dengan Zulkifli Nordin yang bakal jadi “kupang tembaga” selepas pilihanraya nanti. (SH 10/03/2013)

0

0

votes
Article Rating
Kongsikan artikel ini


Ramai Pemimpin UMNO Bahagian Bakal Kena Pecat

 Selain sokongan rakyat yang masih tidak menentu terhadap UMNO dan BN, masalah lain yang turut memeningkan kepala Najib yang kini dianggap sedang memimpin sebuah kerajaan sementara kerana sudah melebihi tempoh lima tahun ialah kemungkinan berlakunya sabotaj daripada kalangan ahli dan pimpinan UMNO sendiri. Jika unsur sabotaj berlaku di banyak kawasan Parlimen atau DUN dan menyebabkan beralihnya beberapa ratus undi, harapan BN untuk mengekalkan Putrajaya tentunya menjadi semakin tipis.
Walapun perbuatan sabotaj ini telah diperingatkan banyak kali, sama ada oleh Najib mahupun lain-lain pemimpin tetapi realitinya ia sangat sukar dibendung terutama di kalangan pemimpin yang sentiasa bernafsu tinggi sama ada untuk menjadi calon ataupun mahu kekal lagi bergelar Yang Berhormat.
Di beberapa negeri kini bukan saja terlihat keghairahan beberapa pemimpin yang sedang berusaha menonjolkan diri sebagai calon, bahkan sudah mulai kedengaran ungkapan-ungkapan kata yang berbaur ugutan terhadap parti jika mereka tidak terpilih sebagai calon.
Di WP di mana seorang Ketua UMNO Bahagian yang sedang ghairah mahu menonjolkan diri dan sedang bersaing dengan parti komponen lain untuk menjadi calon, kata-kata ugutan ini boleh didengar dengan jelas sekali. Ada yang menyatakan jika calon MCA juga yang terpilih, sebahagian besar ahli UMNO tidak akan turun mengundi kali ini.
Hujah yang digunakan ialah kerana kononnya UMNOlah yang berusaha keras mengadakan pelbagai program bertemu rakyat dan menggerakkan Pusat Daerah Mengundi (PDM) di kawasan itu sejak lebih 4 tahun lalu.
Sementara di kalangan penyokong yang lebih fanatik pula berkata, jika Najib kekal juga menurunkan calon MCA kali ini, sebahagian jentera PDM tidak akan berfungsi sepenuhnya kerana mereka tidak mahu lagi bekerja untuk pilihanraya kali ini.
Di Selangor pula, terdapat seorang ADUN yang sudah pun memasang poster bergambarnya dengan lambang dacing di merata-rata kawasan seolah-olah beliau sudah pasti menjadi calon walaupun hakikatnya tarikh pilihanraya belum ditentukan dan pemilihan calon pula belum lagi dimuktamadkan.
Beberapa orang kanan ADUN berkenaan yang ditemui berkata, pemasangan poster itu adalah merupakan taktik ugutan halus ADUN berkenaan kepada pimpinan UMNO negeri dan Pusat bahawa beliau sudah bersedia sepenuhnya untuk dipilih semula dan telah mengeluarkan belanja yang besar bagi tujuan tersebut.
Ia juga mengandungi mesej tersirat bahawa sesuatu yang boleh memudaratkan masa depan UMNO akan berlaku jika beliau tidak terpilih semula memandangkan kemenangan yang diperolehinya dalam pilihanraya lalu adalah dengan majoriti yang kecil sahaja. Dan dalam pilihanraya kali ini, nama ADUN berkenaan sedang diheboh bakal digugurkan dan akan digantikan dengan calon lain yang mempunyai hubungan rapat dengan salah seorang pemimpin UMNO Selangor.
Di sebuah negeri di utara pula, seorang Ketua UMNO Bahagian bertindak lebih berani kerana secara terbuka mengatakan jika beliau tidak dipilih kali ini, di kawasan Parlimennya saja beliau boleh memastikan sekurang-kurangnya 1,000 penyokongnya sama ada tidak turun mengundi ataupun mengalihkan sokongan kepada calon PR.
Oleh kerana majoriti kemenangan calon PR di kawasan itu dalam pilihanraya lalu pula kurang daripada 1,000 undi, ugutan beliau itu tentunya menipiskan lagi peluang UMNO dan BN negeri itu untuk mencapai kemenangan kali ini.
Di sebuah negeri di utara juga, seorang Ketua UMNO Bahagian yang sudah dua penggal menjadi wakil rakyat, turut mennghebohkan kepada rakan-rakan rapatnya bahawa beliau akan bertanding Bebas jika digugurkan dalam pilihanraya ini.
Biar sama-sama putih mata, katanya lagi yang sesekali turut mengkritik pendekatan Najib yang dilihatnya terlalu ghairah mahu menonjolkan calon daripada luar kepimpinan UMNO Bahagian tanpa memikirkan pelbagai kesan yang mungkin timbul daripadanya.
Di beberapa negeri lain juga masalah yang sama sedang selama. Semua pemimpin UMNO bahagian dilihat sedang berlumba-lumba mahu menjadi calon tanpa memikirkan sama ada mereka “winnable” atau sebaliknya. Bagi mereka, sebagai pemimpin yang sedang memegang jawatan dan bekerja siang malam untuk UMNO selama ini, maka mereka sepatutnya diberi diutamakan dalam kriteria pemilihan calon pilihanraya oleh Najib.
Jika keghairahan menjadi calon ini tidak terbendung lagi dan akhirnya hasrat itu tidak dapat ditunaikan oleh pucuk pimpinan, mereka ini mungkin bertindak di luar pertimbangan demi memuaskan nafsu sendiri. Mereka mungkin melakukan sabotaj, tidak menggerakkan jentera pilihanraya, menghasut penyokong supaya tidak keluar mengundi, bertanding sebagai calon Bebas dan sebagainya lagi.
Oleh kerana Najib sudah mengingatkan berulangkali tentang perbuatan sabotaj ini, bahkan sudah pun melantik pemantau di setiap bahagian untuk tujuan itu, tidak dapat dielakkan bahawa selepas pilihanraya nanti akan menyaksikan ramai pemimpin dan ahli UMNO yang akan diambil tindakan, termasuk dipecat atau digantung keahlian mereka.
Sejauh mana sabotaj ini akan berlaku atau sebaliknya, bergantung kepada kebijaksanaan Najib dalam menentukan pemilihan calon nanti dan setakat mana kesan sabotaj itu memberi kesan kepada kemenangan atau kekalahan UMNO dan BN, sama-sama kita tunggu Najib membubarkan Parlimen yang kini sudah pun melewati tempoh lima tahun sebenarnya. (SH 11/03/2013)

0

0

votes
Article Rating
Kongsikan artikel ini


Najib dan Mahathir Pensabotaj Utama UMNO Dalam PRU 13?

 Siapa sebenarnya pensabotaj UMNO dalam pilihanraya akan datang? Persoalan ini sentiasa bermain di fikiran banyak pihak. Sementara ada yang berpendapat ia terdiri daripada kalangan pemimpin yang tidak terpilih sebagai calon, lalu merajuk, menutup bilik gerakan dan mengalih sokongan kepada parti lain, ada yang merasakan pensabotaj juga mungkin daripada kalangan ahli yang tidak bersetuju dengan pemilihan seseorang sebagai calon.
Namun daripada kedua-dua golongan itu, sabotaj daripada kalangan pemimpin yang kecewa dan merajuk adalah lebih besar kesannya kepada parti dalam usaha mencari kemenangan dalam pilihanraya nanti.
Najib pula, dalam usaha mahu memenangi pilihanraya, nampaknya amat menyedari kemungkinan unsur sabotaj ini menjadi halangan utama kepadanya untuk mencapai kemenangan. Lantaran itu, selain sering mengingatkan pemimpin dan ahli UMNO dan komponen BN lainnya agar mengutamakan parti dan kekal setia sama ada terpilih atau tidak sebagai calon, beliau juga meletakkan pemantau di setiap bahagian yang terdiri daripada perwakilan G7 untuk melaporkan tentang sesiapa saja yang didapati menyeleweng daripada perjuangan parti semasa pilihanraya nanti.
Beliau yang begitu teruja untuk meletakkan calon-calon “winnable” dan tidak mahu terikat dengan kedudukan seseorang dalam parti sebagai asas memilih calon pilihanraya, dalam masa yang sama juga amat bimbang sekiranya berlakunya unsur sabotaj ini. Dengan kedudukan yang kritikal sekarang dan kekuatan antara BN dan PR pula agak seimbang hampir di semua kawasan, adanya perbuatan sabotaj tentu saja memungkinkan calon BN akan menerima kekalahan di tangan lawan.
Inilah yang sebenarnya yang amat membimbangkan Najib dan menjadi salah satu sebab mengapa tarikh pilihanraya ditangguhkan sehingga kini. Walaupun kedudukan UMNO dan BN amat genting, tetapi keghairahan di kalangan pemimpin dan ahli parti yang “perasan” merekalah paling sesuai sebagai calon pilihanraya, tidak pernah ada surutnya. Dalam sering melaungkan “Hidup UMNO” dan perjuangan sentiasa berteraskan agama, bangsa dan negara, hakikatnya perjuangan untuk kepentingan peribadi sering mendahului segala-galanya di kalangan sebahagian besar pemimpin UMNO.
Keghairahan mahu menjadi wakil rakyat bukan saja berlaku di kalangan mereka yang baru menjadi pemimpin dan tidak pernah menjadi calon tetapi juga di kalangan yang sudah lama bergelar YB dan tidak lagi dilihat “winnable”.
Masalah Najib ialah bagaimana beliau mahu meminimakan kemungkinan berlakunya sabotaj ini.
Tetapi sementara Najib melihat unsur sabotaj di kalangan pemimpin dan ahli UMNO, beliau juga harus melihat kepada dirinya sendiri. Keghairahan yang terlampau untuk meletakkan calon-calon yang dianggapnya “winnable” dan di luar daripada lingkungan UMNO, turut memungkinkan berlakunya sabotaj juga.
Sekarang ini, golongan pelompat-pelompat politik yang berada di sisi Najib amat ramai. Ada yang pelompat jauh, pelompat tinggi namun yang ramainya adalah pelompat katak. Mereka pelompat jarak dekat saja. Antara mereka ialah Ibrahim Ali, Ezam Mohd Nor, Zulkifli Nordin, Nasharuddin Md Isa, Dr Hassan Ali dan ramai lagi.
Sebahagian mereka ini dilihat begitu rapat dan menjadi “primadona” di sisi Najib. Mereka sering saja berada bersama Najib terutama dalam lawatan-lawatan ke luar negara. Sebahagian yang lain pula menonjolkan diri dengan keaktifan menyerang Anwar Ibrahim, Pas dan Pakatan Rakyat dengan pelbagai hujah dan logik yang difikirkan munasabah.
Ada kemungkinan sebahagian mereka ini akan dicalonkan mewakili BN dalam pilihanraya nanti. Dikatakan bahawa pemilihan mereka sebagai calon kerana dianggap “winnable” dan juga kerana telah menyumbang jasa yang besar dalam mengkucar-kacirkan pembangkang melalui pelbagai dakwaan yang dibuat sebelum ini.
Ezam, Zulkifli Nordin dan Dr Hassan Ali dilaporkan akan menjadi calon BN di Selangor manakala Ibrahim Ali pula dijangka akan diletakkan di Pasir Mas, Kelantan. Nasharuddin pula dikatakan akan menjadi calon BN di Kedah berdasarkan pengetahuan agamanya. Sementara Ezam sudah menjadi ahli UMNO, Ibrahim Ali, Zulkifli Nordin dan Dr Hassan pula tidak menyertai mana-mana parti dan hanya bergerak melalui NGO Perkasa dan Jati manakala Nasharuddin masih menjadi ahli Pas.
Jika mereka ini dipilih sebagai calon BN berdasarkan kritirea “winnable” yang sering dilaungkan Najib, ia sedikit-sebanyak tentunya akan menyebabkan ada pemimpin dan ahli UMNO di sesuatu kawasan itu merasa kecewa dan kecil hati. Mereka akan merasa dipinggirkan dan pengorbanan berhujan, berpanas dan berjaga malam selama ini langsung tidak dihargai. Kebarangkalian untuk melakukan sabotaj juga adalah tinggi.
Dalam hal ini, jika berlaku sabotaj ia tentulah berpunca daripada tindakan Najib sendiri.
Dalam kes Mahathir pula, walaupun beliau dilihat begitu gigih berkempen mahu memastikan kemenangan BN dan tidak mahu melihat Anwar menjadi Perdana Menteri, tindakannya yang terlalu rapat dan menyokong Perkasa juga merupakan sabotaj kepada UMNO dan BN. Ini kerana Perkasa dilihat tidak begitu disenangi oleh pengundi bukan Melayu, malahan MCA dan MIC yang menjadi ahli komponen BN juga sudah beberapa kali “bertegang leher” dengan Perkasa dalam beberapa isu.
Tindakan Mahathir yang terlalu merapatkan diri dengan Perkasa boleh juga menyebabkan pengundi bukan Melayu langsung tidak teringin kepada BN. Ini tentunya menyebabkan ramai calon BN terhalang daripada mendaat kemenangan kerana kekurangan sokongan pengundi bukan Melayu. Mahathir dalam hal ini telah melakukan sabotaj kepada parti.
Dalam masa yang sama, tindakan Mahathir hadir dan berucap dalam suatu perhimpunan Perkasa di Pasir Mas baru-baru ini dan seolah-olah merestui agar Ibrahim Ali dipilih sebagai calon BN di kawasan itu juga boleh mencetuskan unsur sabotaj kepada UMNO dan BN. Jika Ibrahim dipilih sebagai juga sebagai calon yang dibenarkan menggunakan lambang BN walaupun beliau bukan ahli UMNO dan pernah menentang UMNO sebelum ini, ini tentunya menyebabkan pemimpin dan ahli UMNO Pasir Mas berasa kecewa dan tidak mahu mengundinya.
Jika mereka melakukan sabotaj, ia adalah tindakan yang wajar berdasarkan kesetiaan kepada parti selama ini. Tetapi dalam konteks pilihanraya dan perkiraan Najib, mereka mungkin akan dikenakan tindakan disiplin.
Tetapi bolehkah mereka dipersalahkan sepenuhnya?
Hakikatnya, sementara Najib berusaha keras mahu mempertahankan kuasa Perdana Menterinya dan Mahathir pula sibuk mahu mengekalkan kuasa BN, tindakan mereka juga kadangkala cenderung kepada tercetusnya perbuatan sabotaj dalam parti. (SH 13/03/2013)

0

0

votes
Article Rating
Kongsikan artikel ini


Tawan Kelantan: Hanya Angan-Angan 1Malaysia…

 Jumaat lalu Najib sekali lagi melawat Kelantan. Ia dianggap lawatan terakhir Perdana Menteri ke negeri yang ditadbir oleh Pas selama 23 tahun itu sebelum Parlimen dibubarkan. Jika dalam lawatan terdahulu iaitu tidak sampai dua bulan yang lalu, Najib menaburkan 7 janji yang akan dilaksanakan oleh BN jika berjaya menawan Kelantan, dalam kunjungannya kali ini beliau menghuraikan pula 7 dosa yang telah dilakukan oleh Pas sejak mentadbir negeri itu.
Walaupun huraian Najib tentang janji dan dosa itu banyak yang boleh dipertikaikan dan tidak lebih sebagai serangan politik semata-mata tetapi yang jelasnya ia menggambarkan kesungguhan beliau mahu menawan kembali negeri Cik Siti Wan Kembang itu dan mengembalikannya ke pangkuan BN.
Selain mempertahankan Putrajaya dan menawan kembali Selangor di mana Najib juga merelakan dirinya menjadi Pengarah Pilihanraya negeri itu, nampaknya Kelantan juga turut menjadi sasaran Najib dalam pilihanraya kali ini.
Meskipun Najib nampak bersungguh mahu menawan kembali Kelantan tetapi banyak pihak yang ditemui sangsi dengan sasarannya itu. Sementara beliau menunjukkan kesungguhan ke arah itu, realitinya usaha beliau itu tidak disambut sepenuhnya oleh pemimpin-pemimpin UMNO Kelantan sendiri.
Kebetulannya Jumaat lalu, saya juga berada di Kelantan dan menyaksikan dari dekat senario politik yang sedang berlaku di negeri itu ketika ini. Walaupun saya tidak hadir di mana-mana majlis yang dihadiri Najib pada hari itu, tetapi apa yang dapat disaksikan dengan mata kepala sendiri mengenai perilaku pemimpin UMNO sendiri sebenarnya amat menyedihkan sekali.
Di sebalik meriahnya sambutan yang diterima Najib di Kuala Krai, Tanah Merah dan Kota Bharu, sebenarnya sikap berpuak-puak dan politik cah keting amat jelas dalam politik negeri Kelantan ini. Tindakan sambil lewa, memulaukan majlis dan tidak menunjukkan komitmen amat jelas dapat dilihat.
Dalam program Najib di Kota Bharu pada petang Jumaat itu misalnya, didapati tidak semua Ketua UMNO Bahagian dan wakil rakyat turut menghadirinya. Beberapa pemimpin yang tidak hadir dan seolah-olah tidak memberi sokongan moral kepada majlis di Kota Bharu itu di mana Ketua UMNO Bahagiannya ialah Fatmi Che Salleh yang juga Setpol Perdana Menteri, didapati hanya duduk bersantai-santai dan berbual-bual kosong di Lapangan Terbang Sultan Ismail Petra.
Antara mereka itu termasuk Ketua UMNO Bahagian, Timbalan Ketua UMNO Bahagian dan wakil rakyat. Mereka ini tidak menghadirkan diri di majlis yang dihadiri Najib di Kota Bharu tetapi hanya menunggu di lapangan terbang untuk bersalam dan menunjukkan muka ketika Najib mahu berlepas pulang ke Kuala Lumpur selepas itu.
Beberapa ahli UMNO yang ditemui di lapangan terbang itu memberitahu, perkara seperti ini sudah menjadi kebiasaan sejak dahulu lagi dalam politik Kelantan. Mereka ada puak-puak sendiri dan hanya menghadiri majlis yang melibatkan puak mereka saja. Jika majlis oleh puak lain, mereka tidak akan menghadirinya dan lebih rela menghabiskan masa bersantai-santai bersama penyokong sendiri di tempat yang lain.
Tetapi tambahnya, dalam bab menyambut ketibaan Perdana Menteri atau menghantarnya pulang, mereka inilah yang sering berebut-rebut menunjukkan muka dengan harapan terus dipilih sebagai calon dalam pilihanraya akan datang ini.
Ketika di lapangan terbang itu juga, semasa isteri Perdana Menteri tiba kira-kira setengah jam sebelum ketibaan Najib, mereka ini turut berebut-rebut untuk bersalam dan ada setengahnya yang turut mencium tangan Rosmah Mansor yang pada patang itu memakai baju kurung berwarna putih susu.
Kemudian kira-kira setengah jam kemudian apabila Najib tiba di lapangan terbang Sultan Ismail Petra untuk berlepas pulang ke Kuala Lumpur, sekali lagi pemimpin dan wakil rakyat UMNO yang tidak hadir di majlis di Kota Bharu itu menampakkan wajah mereka di depan Najib seolah-olah kesetiaan mereka kepada UMNO tidak perlu diragui lagi.
Daripada gambaran ini, jelas bahawa sikap berpuak-puak dalam politik UMNO Kelantan amat sukar untuk dihapuskan. Walaupun Najib bersungguh mahu menawan kembali negeri itu, ramai yang tidak meyakininya berdasarkan sikap dan perangai pemimpin UMNO itu sendiri. Malah ada yang menggambarkan harapan Najib untuk menawan Kelantan bakal menjadi angan-angan 1Malaysia sahaja.
Dalam perbualan dengan banyak pihak di Kelantan, gambaran yang terpapar ialah pemimpin UMNO Kelantan sebenarnya lebih gemar negeri itu dikuasai oleh Pas berbanding daripada ia dikuasai oleh BN. Ini kerana jika dikuasai Pas, pemimpin UMNO merasakan mereka mempunyai akses terus dengan pemimpin Pusat berbanding jika di negeri itu kuasai oleh BN yang tentunya menyebabkan semua pengaruh, kuasa dan peruntukan akan berpusat di pejabat Menteri Besar pula.
Selama ini pun ramai pemimpin Kelantan menikmati kemewahan dan keselesaan berbanding rakan-rakan mereka di negeri lain kerana kelebihan akses terus dengan pelbagai pemimpin di peringkat Pusat itu.
Dalam masa yang sama, ada juga dakwaan mengatakan Pengerusi Perhubungan UMNO Kelantan, Mustapa Mohamed sendiri dikatakan tidak seserius mana untuk menawan kembali negeri itu daripada Pas. Mustapa dikatakan lebih banyak menumpukan kepada kawasan Parlimen Jeli, dengan banyak peruntukan dan pembangunan hanya ditumpukan di kawasan itu sahaja manakala penglibatannya di kawasan lain dilihat hanya sebagai memenuhi syarat semata-mata.
Yang dipentingkan bagi Mustapa ialah selagi beliau menang di Jeli, selagi itulah beliau akan kekal sebagai menteri sekurang-kurangnya untuk tempoh satu atau dua penggal lagi. Menang di Jeli nampaknya hasilnya tetapi berusaha menawan semula Kelantan belum tentu untung ruginya lagi.
Sementara Najib bersungguh-sungguh mahu menawan Kelantan dan menyerang Pas dengan pelbagai isu, hakikatnya harapan beliau itu lebih mudah menjadi angan-angan berbanding kenyataan. Ii digagalkan oleh pemimpin UMNO Kelantan sendiri. (SH 17/03/2013)

0

0

votes
Article Rating
Kongsikan artikel ini


Keaktifan Mahathir Membuktikan Lemahnya Najib

 Semakin dekat tarikh pilihanraya, semakin sibuk Mahathir ke sana dan ke sini. Beliau tidak saja sibuk mahu mempertahankan kuasa BN dan tidak mahu melihat Anwar menjadi Perdana Menteri, dalam masa yang sama beliau juga mahu memastikan anaknya berjaya menjadi Menteri Besar Kedah.
Mahathir kini sama sibuk seperti Perdana Menteri dan Presiden UMNO. Beliau tidak saja pergi ke merata tempat berckap mengenai politik tetapi juga turut pergi ke Lahad Datu memberi sokongan moral kepada anggota pasukan keselamatan yang sedang bertugas mempertahankan kedaulatan negara di sana.
Dengan pergi ke Lahad Datu dan mencadangkan kampung air dirobohkan, Mahathir seperti ingin membersihkan dosanya memberikan ratusan ribu kad pengenalan biru kepada pendatang Filipina dalam tahun 90an dulu dengan tujuan menumbangkan PBS dan memastikan BN memenangi pilihanraya. Beliau mungkin mahu orangramai melupakan Projek IC itu dan kaitan dengan dirinya, tetapi selagi beliau cuba membasuh dosanya, semakin kerap dosanya itu diperkatakan orang.
Dalam usahanya memastikan kemenangan BN pula, Mahathir sudah pergi ke merata tempat dan semua negeri. Rayuannya ialah supaya semua pihak setia kepada parti, tidak melakukan sabotaj dan menyokong sesiapa saja yang dicalon dalam pilihanraya akan datang. Jika selepas pilihanraya 2004 Mahathir pernah berkata kemenangan BN yang terlalu besar tidak baik bagi rakyat kerana pemerintah bebas melakukan apa saja tetapi kini beliau merayu supaya BN diberikan kemenangan yang besar supaya dengan tertubuhnya kerajaan yang kuat, lebih banyak program pembangunan dapat dilakukan untuk rakyat.
Rakyat kadang-kadang jadi pening kapala dengan Mahathir ini. Cakapnya berbolak-balik dan sentiasa ada kepentingan. Ketika marah dengan Pak Lah, kejayaan yang terlalu besar dikatanya tidak baik tetapi di ketika BN hampir tumbang dikatanya pula kemenangan besar penting untuk mewujudkan kerajaan yang stabil.
Ketika berkuasa, beliau juga menyerang Pas tetapi ketika di pecat oleh Tunku Abdul Rahman dahulu dan kekurangan pentas untuk berucap ketika berkrisis dengan Pak Lah, beliau tidak kisah duduk sepentas dengan pemimpin-pemimpin Pas dan mengecam kepimpinan parti yang pernah menjadikannya Perdana Menteri.
Di Kedah, di mana anaknya Mukhriz sedang didendangkan untuk dijadikan Menteri Besar, Mahathir sudah beberapa kali merayu supaya ahli UMNO negeri itu bersatu hati, bekerja kuat dan tidak melakukan sabotaj. Terbaru ini beliau bukan saja yakin BN mampu menawan kembali Kedah tetapi juga melahirkan keyakinan mampu menawan 11 daripada 15 kerusi Parlimen di negeri itu.
Kemenangan di Kedah sebenarnya penting untuk imej Mukhriz untuk mendaki laluan politiknya dengan lebih jauh. Memang diakui Mukhriz sedang diprogramkan untuk menjadi pemimpin UMNO dan negara di masa depan tetapi jika UMNO terus tewas di Kedah, ia boleh menjadi halangan buatnya. Sebab itu, selain mahu memastikan BN terus menang, Mahathir juga mahu memastikan Kedah dapat ditawan semula. Hanya dengan cara itu saja anaknya dapat laluan yang selesa dalam pendakian politiknya.
Adalah dijangkakan semakin dekat tarikh pilihanraya dan semasa tempoh kempen nanti, Mahathir akan menjadi lebih sibuk atau sekurang-kurangnya sama sibuk dengan Najib. Jadualnya pasti padat dan sesiapa saja yang menjemputnya akan dipenuhi undangan itu. Jet yang membawanya ke sana sini akan bersimpang siur dan kerap berselisih dengan jet yang membawa Najib di ruang udara.
Meskipun penglibatan dan keaktifan semula Mahathir dalam politik selepas bersara mengundang persepsi yang pelbagai dan tidak dipastikan sejauh mana bertambahnya undi yang diperolehi, dalam masa yang sama tindakannya itu juga membuktikan lemahnya Najib sebagai Perdana Menteri dan Presiden UMNO. Mahathir seperti dapat merasakan bahawa Najib tidak mungkin berupaya menandingi kehebatan Anwar jika beliau hanya dibantu oleh pemimpin-pemimpin UMNO sedia ada saja.
Selain Najib yang dianggapnya lekeh, pemimpin-pemimpin UMNO sedia ada juga dianggapnya lekeh untuk berhadapan dengan Anwar.
Mahathir tetap merasakan beliaulah lawannya yang sesuai untuk Anwar, walaupun tindakannya menyingkirkan Anwar pada tahun 1998 dulu adalah kerana bimbang disingkirkan dalam pertandingan yang sah dalam UMNO.
Kelebihan Mahathir melalui darah yang mengalir dalam tubuhnya ialah kelicikannya. Mungkin dalam pilihanraya ini beliau juga sedang memikirkan untuk mencipta kelicikan lain pula bagi menewaskan musuh politiknya itu.
Kesibukan Mahathir menjelang pilihanraya ini juga menampakkan seperti beliau sedang berkongsi jawatan Perdana Menteri dan Presiden UMNO dengan Najib. Kedua-dua mereka ini sedang berkongsi kekuatan untuk menumpaskan musuh yang satu iaitu Anwar.
Walaupun diketahui umum beberapa kepentingan yang ingin dipertahankan oleh Mahathir disebalik makin aktifnya beliau menjelang pilihanraya ini, orang juga melihat ia sebagai bukti Najib semakin lemas dan tidak berupaya lagi mempertahankan kekuasaan BN yang semakin terumbang-ambing dek pelbagai isu yang timbul satu persatu mengenai diri dan kepimpinannya.
Tetapi oleh kerana agenda perubahan makin kuat terutama di kalangan pengundi muda dan bukan Melayu, kehadiran Mahathir juga mungkin hanya sebagai kayu buruk yang menjadikan BN semakin hanyut ke lautan luas akhirnya. (SH 19/03/2013)

0

0

votes
Article Rating
Kongsikan artikel ini


Pemimpin MCA Pun Puji Pas Kedah

 Kedah adalah salah sebuah negeri yang menjadi impian UMNO untuk ditawan semula dalam pilihanraya akan datang ini. Sementara beberapa pemimpn Pas dikesan sedang bermasalah dengan Menteri Besar, Azizan Abdul Razak tetapi UMNO Kedah juga sebenarnya ada masalahnya yang sama. Perebutan siapa yang bakal menjadi Menteri Besar jika UMNO menang masih menjadi duri dalam daging kepada UMNO Kedah.
Walaupun Bashah selaku Pengerusi UMNO Negeri sepatutnya menjadi Menteri Besar jika UMNO menang di negeri itu tetapi ketokohannya sebagai bakal Menteri Besar sentiasa diragui. Ini menjadikan ada yang merasakan Mukhriz Mahathir sebagai calon yang sesuai mengisi kerusi Menteri Besar, disamping Mahathir Khalid dan Jamil Khir Baharom turut dicanangkan untuk mengisi jawatan yang sama.
Dengan sekurang-kurangnya 4 pemimpin UMNO Kedah dibuai untuk menjadi Menteri Besar, risiko yang mendatang juga memungkinkan berlakunya sabotaj jika pemilihan calon Menteri Besar ini tidak ditangani dengan sebaik-baiknya.
Dr. Mahathir sendiri, walaupun berkeyakinan UMNO Kedah mampu menawan kembali negeri itu dalam pilihanraya akan datang tetapi tetap meletakkan syarat kejayaan hanya dapat dicapai asalkan tidak berlaku sebarang sabotaj daripada ahli dan pemimpin UMNO sendiri. Ini menggambarkkan bahawa Mahathir sendiri menyedari bahawa kemungkinan sabotaj itu berlaku amat besar sekali.
Sebagaimana yang disebut dalam posting terdahulu, Mahathir memang mengharapkan UMNO dapat menguasai kembali Kedah untuk memudahkan lagi laluan anaknya, Mukhriz yang kini menjadi Timbalan Pengerusi UMNO Kedah dan Timbalan Menteri MITI, mendaki perjalanan politiknya dalam UMNO.
Dengan kejayaan menawan semula Kedah, bintang Mukhriz akan menjadi lebih cerah sekiranya bertanding apa-apa jawatan dalam UMNO selepas ini, tidak kira sama ada beliau menjadi Menteri Besar Kedah atau tidak. Dan Kedah kini menjadi tumpuan Mahathir menyalurkan pengaruh dan wibawanya bagi tujuan itu.
Namun di sebalik semua pimpinan UMNO Kedah menumpukan kepada usaha menarik pengundi Melayu dan berusaha memantapkan lagi perpaduan dalam UMNO serta mengurangkan kemungkinan berlakunya sabotaj, pengundi bukan Melayu di Kedah nampaknya amat menyenangi kepimpinan kerajaan negeri Kedah yang diterajui oleh Azizan Razak itu.
Seorang pemimpin MCA yang ditemui berkata, kepimpinan Pas Kedah diterima baik oleh masyarakat bukan Melayu kerana sikap keterbukaan, tidak mengamalkan monopoli dan menerima sesiapa saja secara sama rata tanpa perbezaaan ideologi politik.
Pemimpin itu memberitahu, ketika UMNO berkuasa di Kedah dahulu, semua penganugerahan bintang dan darjah kebesaran negeri hanya dimonopoli oleh orang UMNO saja dan orang Pas tidak berpeluang langsung menerimanya tetapi sekarang dibawah pentadbiran Azizan, semuanya menjadi terbuka dan orang UMNO atau orang MCA juga turut berpeluang menerimanya.
Katanya, sikap keterbukaan kerajaan negeri itu juga berlaku dari segi pemberian kontrak kerajaan dan peluang perniagaan di mana sesiapa saja yang berkelayakan akan berpeluang menjalankan perniagaan di negeri Kedah sekarang ini.
Tambah pemimpin MCA itu, sikap kerajaan negeri ini amat bagus dan berbeza dengan ketika dibawah penguasaan UMNO dahulu. Ini semua membuka mata banyak pihak tentang siapa yang lebih bagus mentadbir negeri itu, kata pemimpin itu lagi.
Oleh yang demikian katanya, walaupun UMNO dan BN Kedah berusaha keras untuk menawan semula negeri itu tetapi sebenarnya kedudukan sebenar masih sukar diramalkan kerana ramai pengundi bukan Melayu dan atas pagar yang nampaknya lebih gembira dengan pentadbiran kerajaan Pas sekarang ini.
Sementara itu, keterbukaan Azizan ini turut juga diakui oleh beberapa rakan dalam UMNO dari Kuala Lumpur yang kini sedang menjalankan beberapa projek pembangunan di bawah kerajaan negeri Kedah. Mereka ini yang menghadapi kesukaran meneruskan perniagaan kerana adanya pilih kasih, berpuak-puak dan mengutamakan kroni di kalangan menteri dan pemimpin UMNO Pusat kini turut menjadikan Kedah sebagai lubuk baru mencari rezeki.
Mereka ini juga memuji pentadbiran Azizan yang disifatkan profesional, terbuka dan melangkaui sempadan politik dalam menguruskan pentadbiran negeri itu. (SH 20/03/2013)

0

0

votes
Article Rating
Kongsikan artikel ini


Najib Sudah Terlepas Masa Terbaik Mengadakan Pilihanraya

 Sudah dua tiga minggu kebelakangan ini ketibaan Najib ke Istana Negara pada pagi Rabu dispekulasikan sebagai tanda beliau akan membubarkan Parlimen. Malangnya Parlimen tidak juga dibubarkan. Kunjungannya ke Istana Negara mengadap Yang Dipertuan Agong pada setiap pagi Rabu sebenarnya hanyalah rutin yang wajib dilakukan sebelum mesyuarat kabinet diadakan.
Tetapi oleh kerana pilihanraya sudah terlalu lewat diadakan dan sudah menghampiri garisan penamatnya, maka rakyat amat ghairah menaka bilakah tarikh pilihanraya akan diadakan. Dulu tarikh pilihanraya dikaitkan dengan angka 11 yang menjadi kegemaran Najib tetapi setelah tiada lagi tarikh yang tinggal berkaitan dengan angka 11, ianya tidak lagi diperkatakan.
Kemudian pada setiap Rabu bila kereta Perdana Menteri memasuki Istana Negara, ia turut dikaitkan dengan tarikh pembubaran Parlimen tetapi akhirnya ia juga tidak menjadi kenyataan. Sekarang ini setiap hari diramalkan sebagai tarikh pembubaran Parlimen mengikut logik dan kepandaian masing-masing mencipta hujah yang boleh diterima akal. Namun sehingga ini tiada satu pun tarikh yang diramalkan itu betul.
Keghairahan rakyat tentang pilihanraya sebenarnya sudah bermula sejak 3 tahun lalu lagi. Beberapa bulan selepas beliau mengambil alih jawatan Perdana Menteri pada April 2009 dan ketika beliau sibuk memperkenalkan beberapa dasar dan slogan baru, ramai yang mengatakan ketika itulah sebenarnya masa yang sesuai untuk beliau mengadakan pilihanraya. Tahun 2010 atau 2011 di mana ketika namanya belum banyak tercalar adalah masa yang sesuai untuk mengadakan pilihanraya. Itulah tanggapan ramai.
Walaupun Najib berhujah bahawa beliau memerlukan lebih masa untuk membuktikan program transformasinya membuahkan hasil baru mengadakan pilihanraya, hakikatnya semakin masa berlalu berbagai perkara lain pula yang muncul. Terdedahnya skandal lembu NFC yang melibatkan Shahrizat, beberapa anak menteri yang membolot projek kerajaan, kemudian muncul pula Deepak, P Bala dan pelbagai isu lainnya telah menyebabkan peluang BN memenangi pilihanraya akan datang ini menjadi semakin tipis bersama berlalunya masa.
Jika selepas beberapa bulan mengambil alih jawatan Perdana Menteri dan isu-isu tersebut belum muncul lagi, peluang Najib membawa kemenangan kepada BN mungkin lebih baik lagi. Hakikat itu sudah dibuktikan oleh Pak Lah yang tidak menunggu lama untuk membubarkan Parlimen sebaik mengambil alih jawatan daripada Mahathir pada 2003 dahulu.
Meskipun sekarang ini rakyat begitu ghairah menunggu tarikh pilihanraya dan Najib pula masih mencari-cari tarikh yang sesuai yang memungkinkannya mencipta kejayaan, sebenarnya masa yang tinggal ini semuanya tidak sesuai lagi untuk membuahkan kemenangan baginya. Najib mungkin hanya boleh memilih tarikh yang sesuai di antara tarikh dan masa yang tidak sesuai lagi.
Dengan pelbagai isu yang muncul sekarang manakala tahap kesiapsiagaan rakyat kepada perubahan pula sedang berada di puncaknya sekarang ini, apa pun yang dilakukan Najib tidak lagi memberi kesan kepada rakyat. Pembentangan Najib mengenai laporan tahun Program Transformasi Ekonomi baru-baru ini yang diharapkannya memberi impak kepada sokongan rakyat, ternyata hanya disambut hambar. Tidak ada rakyat yang teruja, malah media-media pro kerajaan juga seperti menyiarkan berita mengenainya tanpa jiwa. Ia hanya seperti berita kemalangan jalanraya atau kejadian curi motosikal yang boleh dibaca setiap hari.
Begitu juga pengumuman Najib mahu menjadikan BR1M sebagai inisiatif tahunan, langsung tidak disambut gembira oleh rakyat. Secara umumnya rakyat tahu bahawa pengumuman itu hanyalah satu bentuk pancing undi untuk pilihanraya dan kerana kekuatan pembangkang makin kuat hari demi hari. Jika pembangkang tidak makin kuat, ramai yang percaya tidak mungkin pengumuman itu terkeluar daripada mulut Najib.
Begitu juga dengan pelbagai program dan pengumuman yang dibuat oleh Najib. Ada saja isu yang dibangkitkan kemudiannya yang menjadikan ianya tidak memberi impak sepenuhnya sebagaimana yang diharapkan.
Bagi kebanyakan rakyat, pilihanraya kali ini adalah pilihanraya untuk perubahan. Selain janji-janji PR yang lebih menawan hati dan memberi logik di hati rakyat, perubahan juga merupakan satu-satunya jalan untuk menzahirkan pemimpin dan kerajaan yang benar-benar berorientasikan rakyat pada pada masa depan.
Walaupun PR belum terjamin 100 peratus mampu menjadi kerajaan yang lebih baik berbanding kerajaan sedia ada tetapi apabila perubahan dapat dimulakan, perubahan seterusnya menjadi lebih mudah untuk dilakukan berbanding jika terus mengekalkan kerajaan BN yang ada. Hakikatnya inilah keyakinan majoriti rakyat sekarang. Inilah juga keyakinan pengundi bukan Melayu. Sebab itu, agenda perubahan ini bergema di mana-mana.
Bersemaraknya keyakinan terhadap perubahan di kalangan rakyat ini antara puncanya adalah kerana penangguhan yang terlalu lama untuk mengadakan pilihanraya yang telah dilakukan oleh Najib. Dengan berlalunya masa, timbul pula berbagai isu, dibantu pula oleh kemunculan beberapa individu seperti Deepak, P Bala dan bapa Saiful Bukhari misalnya, sementara kebanyakan pemimpin kerajaan sendiri tidak menunjukkan iltizan perubahan, lantas menjadikan pekung dan kurap yang selama ini terlindung semakin kelihatan di mata rakyat.
Tidak berubahnya sikap pemimpin dan kerajaan dalam banyak perkara menyebabkan rakyat merasakan perlunya mereka diubah. Perubahan merupakan satu-satunya penawar yang diyakini rakyat untuk mengubati kebejatan pemimpin dan kerajaan yang ada.
Ketika ini, Najib mungkin sedang memikir-mikir tarikh dan masa yang sesuai untuk membubarkan Parlimen dan mengadakan pilihanraya. Harapannya bukan setakat menang tapi menang dua pertiga. Tetapi apa pun tarikh yang dipilihnya nanti, ia tidak mungkin mampu menghasilkan keputusan yang lebih baik berbanding jika pilihanraya diadakan pada tahun 2010 atau 2011 lalu. Semua tarikh dan masa yang tinggal adalah tarikh dan masa yang tidak sesuai dan tidak lagi memihak kepada Najib dan BN.
Tarikh dan masa yang sesuai untuk BN telah lama berlalu sebenarnya. Sisa-sisa tarikh yang tinggal ini hanyalah tarikh kematian saja. (SH 21/03/2013)

0

0

votes
Article Rating
Kongsikan artikel ini


Mampu Seorang PM Penakut Menambat Hati Rakyat?

 Hari ini 28 Mac, DUN Negeri Sembilan secara automatik terbubar dengan sendirinya kerana sudah genap lima tahun sejak mandat diberi pada 2008 lalu. ADUN-ADUN Negeri Sembilan juga sudah kehilangan fungsi wakil rakyat masing-masing dan mereka tidak mempunyai apa-apa kuasa lagi. Kerajaan Negeri Sembilan juga sudah menjadi kerajaan sementara yang hanya difungsikan melalui kewujudan Menteri Besar dan 10 orang Exco Kerajaan Negeri.
Walaupun kerajaan masih dapat berjalan seperti biasa tetapi ianya hanyalah dari segi pentadbiran saja. Hal-hal lain dan perubahan dasar sudah tidak boleh dilakukan lagi kerana ia hanya kerajaan sementara.
Biasanya kerajaan sementara ini wujud apabila DUN dibubarkan dan hanya menunggu tarikh pilihanraya diumumkan oleh SPR. Tetapi kerajaan sementara Negeri Sembilan ini tidak dapat dipastikan kewujudannya untuk berapa lama, mungkin sehingga had maksima 60 hari kerana SPR sendiri tidak berani mengumumkan tarikh pilihanraya di negeri itu selagi Parlimen tidak dibubarkan.
Secara logiknya apabila sesebuah DUN terbubar dengan sendirinya, SPR harus segera bermesyuarat dan menentukan segera tarikh penamaan calon, tempoh berkempen dan pembuangan undi. Namun dalam konteks DUN Negeri Sembilan ini, SPR nampaknya relaks saja dan tidak terdengar apa-apa berita mengenainya.
Tempoh Parlimen terbubar dengan sendirinya ialah 28 April dan sekiranya Najib juga menunggu Parlimen terbubar dengan sendirinya sebagainya beliau sampai hati membiarkan DUN Negeri Sembilan terbubar dengan sendirinya, bermakna kerajaan sementara Negeri Sembilan akan berjalan dalam tempoh yang agak lama dan tidak pernah berlaku sebelum ini.
Dengan membiarkan sampai DUN sebuah negeri terbubar dan Najib masih juga tidak berani mengumumkan pembubaran Parlimen, beliau dengan sendirinya mengesahkan hakikat dirinya sebagai Perdana Menteri penakut dalam sejarah Malaysia. Tidak pernah mana-mana Perdana Menteri sebelum ini yang begitu takut untuk mengadakan pilihanraya bagi memberi ruang kepada rakyat menentukan mandat untuk lima tahun yang seterusnya.
Sebelum ini hanya Anwar Ibrahim selaku Ketua Pembangkang yang sering menyelar Najib sebagai Perdana Menteri yang penakut. Anwar menggambarkan Najib sebagai penakut kerana menolak berdebat dengannya, Najib juga dianggap penakut kerana sering mengikut telunjuk Mahathir dan Najib turut disifatkan penakut kerana terlalu memuja kuasa besar Amerika dan melakukan pelbagai cara untuk berbaik dengan kuasa besar itu. Lebih dari itu, Anwar juga menganggap Najib penakut kerana tidak berani menegur isterinya, Rosmah Mansor yang banyak melakukan pembaziran, membeli barangan mewah serta perhiasan yang mahal-mahal sehingga menimbulkan keresahan di kalangan rakyat.
Najib juga dianggap penakut kerana sering menunda tarikh pembubaran Parlimen sehingga ke penghujung tempoh. Walaupun Najib sudah bercakap mengenai pilihanraya, melakukan lawatan ke negeri-negeri dan mula memberikan pelbagai gula-gula sejak lebih dua tahun yang lalu tetapi beliau masih tidak berani mengumumkan Parlimen dibubarkan.
Jika dalam tempoh terdekat ini, Najib mengumumkan pembubaran Parlimen, sifat keberaniannya sudah hilang sebenarnya. Ini kerana pembubaran itu semata-mata dibuat kerana terpaksa sebab DUN Negeri Sembilan sudah terbubar dan tarikh akhir Parlimen terbubar dengan sendirinya makin hampir. Beliau tetap dianggap sebagai penakut.
Hari ini dengan membiarkan DUN Negeri Sembilan terbubar dengan sendirinya dan Parlimen tidak juga dibubarkan, Najib seperti menganugerahkan sijil penakut itu kepada dirinya sendiri. Di mata rakyat, moral politik beliau sebagai pemimpin dan Perdana Menteri sudah tidak membawa makna apa-apa lagi. Moral politiknya sudah jatuh dan hancur berderai.
Sebagai Perdana Menteri, salah satu satu ciri yang dicari-cari oleh rakyat ialah keberanian. Hanya keberanian yang membezakan seorang pemimpin yang hebat berbanding dengan pemimpinnya lainnya. Pemimpin umpama jenderal perang dan mereka wajib ada keberanian. Bahkan dalam mana-mana pertandingan pun, seorang ketua mesti memiliki keberanian. Seorang pemimpin atau ketua keluarga yang ada keberanian akan menjadikan orang dibawahnya merasa selamat dan tidak ragu-ragu bernaung dibawahnya.
Dengan menunjukkan kepada rakyat beliau tidak memiliki keberanian, markah Najib di mata umum tentunya sudah jatuh merudum. Beliau bukan saja meletakkan dirinya tidak lagi diyakini rakyat tetapi juga menjadikan kedudukan UMNO dan BN di Negeri Sembilan turut goyah. Terbubarnya DUN dengan sendirinya tetapi tarikh pilihanraya masih tidak diketahui tarikhnya, rakyat tentunya mulai bosan dengan corak kerajaan seperti ini dan mereka mempunyai kebarangkalian yang besar untuk menolaknya.
Dalam hal ini ramalan banyak pihak bahawa pentadbiran Negeri Sembilan akan beralih ke Pakatan Rakyat selepas pilihanraya akan datang adalah sesuatu yang tidak dapat ditolak lagi.
Dalam konteks Najib pula, dengan terdedahnya sifat penakutnya ini, peluangnya untuk memenangi pilihanraya akan datang terus menjadi kelabu. Rakyat mulai was-was dan tidak lagi meyakininya untuk terus memberi mandat untuk tempoh lima tahun akan datang. Setelah Mahathir dilihat begitu kuat berkempen untuk memastikan kemenangan BN dan kemudian Daim Zainuddin turut serta membantu Najib melalui serangan terbuka terhadap Anwar, keberanian yang tiada dalam diri Najib bakal menghalangnya daripada mengecapi mandat yang seterusnya daripada rakyat.
Dengan pelbagai masalah, isu dan tekanan yang dihadapi oleh negara sejak kebelakangan ini, hanya pemimpin yang mempunyai sifat keberanian yang dikehendaki rakyat. Ini kerana hanya pemimpin seperti itu yang boleh membuatkan rakyat hidup dengan aman dan selesa.(SH 28/03/2013)

0

0

votes
Article Rating
Kongsikan artikel ini


Ahli UMNO Lebih Berani Daripada Presiden UMNO

 Di banyak tempat sekarang ini, perang poster sudah bermula. Bukan saja poster parti-parti pembangkang PR yang menunjukkan kesungguhan luar biasa mereka untuk menawan Putrajaya yang kelihatan berkibar megah, poster dan gambar dacing juga kelihatan di mana-mana seolah-olah Parlimen sudah dibubarkan. Keadaan ini kelihatan agar luar biasa berbanding pilihanraya sebelum ini di mana poster BN hanya banyak dipasang setelah Parlimen dibubarkan. Tetapi kali ini sebelum Najib membubarkan Parlimen lagi, perang poster sudah bermula.
Jika parti-parti pembangkang seperti Pas, Pkr dan DAP yang ghairah memasang poster di tepi-tepi jalan, di atas pokok dan di puncak bukit, ia tidaklah terlalu menghairankan kerana pilihanraya kali ini disifatkan peluang terbaik untuk mereka. Maka usaha dan kesungguhan dari awal lagi bukanlah sesuatu yang pelik.
Namun agak pelik juga bila UMNO dan BN turut berbuat demikian. Kebanjiran poster-poster BN ketika ini sudah mula kelihatan di pasang di beberapa jalan utama di sekitar WP, Selangor, Perak dan beberapa negeri lainnya. Poster yang memaparkan gambar calon juga turut kelihatan seolah-oleh mereka sudah pasti dipilih semula.
Walaupun DUN Negeri Sembilan sudah terbubar secara automatik dan tempoh lima tahun Parlimen juga sudah hampir berakhir, Najib masih lagi takut untuk membubarkan Parlimen. Kemeriahan perang poster ini juga masih lagi tidak merangsang keberanian Najib.
Sudah beberapa tarikh diramalkan Najib akan membubarkan Parlimen, tapi semuanya meleset. Terbaru Parlimen dikatakan akan dibubarkan selepas Jumaat hari ini, 29 Mac. Ada juga yang berkata pembubaran Parlimen akan dilakukan selepas LIMA yang berakhir 30 Mac ini. Entah betul entah tidak, tunggu sajalah. Selagi semangat berani tidak menjelma dalam diri Najib, selagi itulah Parlimen tidak akan dibubarkan.
Dengan berlakunya perang poster di banyak tempat sekarang ini, memperlihatkan seolah-olah ahli UMNO lebih berani daripada Najib sendiri. Mereka sudah berani memasang poster dan bersedia menghadapi pilihanraya walaupun Najib masih dalam ketakutan.
Keberanian itu juga seperti mereka sedang memerli Najib supaya segera membubarkan Parlimen. Bagi kebanyakan ahli UMNO, apa mahu ditunggu lagi. Jika dikira daripada tarikh mengundi pada pilihanraya lalu iaitu 8 Mac 2008, tempohnya sudah pun melebihi lima tahun. Tarikh 28 April yang dianggap rasmi sebagai genap lima tahun hanyalah berdasarkan tarikh sidang Parlimen yang pertama diadakan dan bukannya tarikh pilihanraya diadakan.
Lagi pula DUN Negeri Sembilan juga sudah terbubar dengan sendirinya. Bukan saja mengadakan pilihanraya begitu hampir dengan tempoh lima tahun sebagai memalukan Najib, bahkan tidak membubarkan Parlimen setelah sesebuah DUN terbubar juga amat mengaibkan bagi seorang Perdana Menteri sebenarnya. Ia tidak pernah berlaku sebelum ini. Nama Najib akan tercatat dalam Hari Ini Dalam Sejarah dalam konteks ini.
Tetapi yang jelasnya, lagi lambat Parlimen dibubarkan, beban yang ditanggung Najib juga semakin berat. Pelbagai isu yang muncul kebelakangan ini menampakkan semuanya tidak memihak kepada Najib dan BN. Dalam masa yang sama, semangat parti-parti pembangkang juga semakin tinggi dan meningkat hari demi hari. Keyakinan mereka bahawa perubahan pasti akan berlaku kali ini menjadikan semangat dan daya juang mereka tidak pernah menurun.
Walaupun Mahathir yang diharapkan Najib akan membantunya dalam memastikan kemenangan BN kali ini, kadangkala bekas PM itu juga menyusahkannya. Sejak kebelakangan ini Mahathir banyak menyokong program dan dasar Najib, termasuk sanggup merasmikan buku biografi Rosmah Mansor dan menyatakan keadaan di mana DUN Negeri Sembilan terbubar dengan sendirinya tidak akan memberi kesan kepada BN walaupun ianya sebenarnya boleh dipertikaikan.
Mahathir juga sudah pergi ke banyak tempat berkempen memastikan supaya BN dipilih semula. Tetapi di ketika beliau pergi ke banyak tempat dan bercakap banyak perkara, kadang-kadang beliau juga menyusahkan Najib. Kenyataannya baru-baru ini yang menyatakan Najib terpaksa berundur jika gagal menunjukkan prestasi yang baik dalam pilihanraya akan datang sama-sekali tidak membantu Najib.
Kenyataan ini memperlihatkan bahawa Mahathir sudah mula memberi signal kepada pertukaran pemimpin selepas pilihanraya nanti. Ia menyerlahkan lagi hakikat Najib sebagai pemimpin yang lemah dan mesti ditukar. Meskipun Mahathir mulai diterima secara berbelah bagi oleh rakyat, namun pengaruhnya dalam UMNO masih ada. Cakapnya tentu saja mempengaruhi pemikiran kebanyakan ahli UMNO.
Oleh yang demikian, jika Mahathir sudah mula bercakap soal Najib perlu berundur, maka ianya akan menimbulkan perasaan berbelah bagi ahli UMNO terhadap Najib sendiri. Mereka mungkin berusaha untuk memastikan kemenangan BN tetapi bila-bila masa boleh menolak Najib selepas itu.
Najib tentunya tidak gembira dengan kenyataan Mahathir itu. Dalam keadaan pilihanraya makin hampir, kenyataan Mahathir itu tidak membantu Najib langsung. Ia hanya menguntungkan pesaing Najib dalam UMNO iaitu Muhyiddin Yassin yang hanya menunggu detik dan ketika yang sesuai untuk mengangkat kaki kanannya melangkah naik setakuk lagi dalam hireaki UMNO dan kerajaan.
Lagi lama Najib menangguh pilihanraya, mungkin lagi banyak bahana yang menimpanya. Mahathir juga mungkin bercakap macam-macam perkara lagi yang turut menyusahkan Najib, baik secara langsung mahupun tidak langsung. Semua ini berpunca daripada sifat penakut Najib. Jika beliau ada keberanian terhadap Mahathir dan tidak takut pula mengadakan pilihanraya lebih awal, semua ini mungkin tidak berlaku. (SH 29/03/2013)

0

0

votes
Article Rating
Kongsikan artikel ini


Kemelut Isu Calon Masih Menjadi Halangan Buat Najib

 Sementara tarikh pembubaran Parlimen masih menjadi penantian bagi rakyat, Najib selaku Pengerusi BN dan Presiden UMNO dilaporkan menghabiskan banyak masanya selama (Jumaat) untuk menemui ketua parti-parti komponen dan Pengerusi Perhubungan UMNO negeri-negeri bagi memuktamadkan senarai akhir calon yang bakal dipilih bagi pilihanraya akan datang ini.
Beberapa ketua parti komponen dan Pengerusi Perhubungan UMNO Negeri dilihat keluar maasuk menermui Najib di Bangunan Perdana Putra dan sebahagiannya dikatakan mengambil masa lebih satu jam untuk mengadakan perbincangan mengenai senarai calon itu.
Tidak seperti sebelumnya, baik di zaman Mahathir mahu pun Pak Lah, biasanya perbincangan mengenai calon ini dilakukan selepas pembubaran Parlimen diumumkan tapi Najib dilihat mengambil pendekatan sebaliknya iaitu menyelesaikan dahulu isu pemilihan calon sebelum pembubaran Parlimen diumumkan.
Langkah ini dipercayai diambil Najib kerana sebaik pembubaran diumumkan, beliau mahu menghabiskan sepenuh masa yang ada untuk turun ke negeri-negeri menemui rakyat dan memastikan kemenangan BN. Beliau juga akan memberi lebih tumpuan kepada Selangor kali ini dan menjadikan ianya sebagai keutamaan selain mengekalkan Putrajaya.
Sehingga isu pemilihan calon ini tidat dapat diselesaikan dengan sebaiknya, Najib dikatakan tidak akan membubarkan Parlimen dan inilah antara faktor yang menyebabkan beliau masih tidak berbuat demikian meskipun DUN Negeri Sembilan sudah pun terbubar secara automatiknya pada 28 Mac lalu.
Pertemuan semalam dilaporkan kritikal dan Najib dipercayai akan mengambil masa beberapa hari lagi untuk menemui ketua-ketua parti komponen BN dan Pengerusi Perhubungan UMNO Negeri-Negeri bagi menyelesaikan isu calon itu. Ia mungkin bersambung lagi pada hari ini dan berlarutan sehingga minggu depan.
Pihak yang dekat dengan UMNO memberitahu, Najib mendapat tekanan yang kuat daripada beberapa ketua parti komponen dan Pengerusi Perhubungan UMNO Negeri untuk menyenaraikan calon masing-masing yang terdiri daripada pemimpin UMNO bahagian serta daripada kalangan wakil rakyat yang sudah berkhidmat beberapa penggal. Alasan yang dihujahkan mengapa mereka mahu terus dikekalkan ialah kerana pengaruh di kawasan masing-masing dan bagi mengelakkan kemungkinan berlakunya sabotaj jika mereka terbabit digugurkan.
Tindakan beberapa Pengerusi Perhubungan UMNO yang masih mahu menyenaraikan calon-calon lama dan berusia itu dikatakan menimbulkan rasa kurang senang Najib kerana beliau mahu segera mengaplikasikan keinginannya meletakkan calon-calon muda dan baru yang disifatkannya “winnable” di banyak kawasan dalam pilihanraya kali ini.
Namun apabila Najib diberitahu bahawa tindakan menggugurkan ramai calon-calon lama dan berusia bakal memungkinkan berlakunya sabotaj, bilik gerakan ditutup, jentera parti tidak bergerak dan berlakunya kemerosotan sokongan, beliau kini dilaporkan perlu menilai semula banyak perkara mengenai pemilihan calon ini bagi menyeimbangkan antara kemenangan yang boleh dicapai dan hasrat meletakkan calon-calon yang “winnable”.
Isu calon juga dilaporkan masih menghantui dalam perbincangan dengan beberapa parti komponen di mana masing-masing dilaporkan mengemukakan pelbagai tuntutan yang sesetengahnya turut memeningkan kepala Najib sendiri terutama dari segi pemilihan kerusi yang mahu ditandingi.
Apa yang menarik dalam pilihanraya kali ini ialah meskipun persaingan dijangka getir hampir di semua kawasan Parlimen dan DUN tetapi keghairahan di kalangan pemimpin UMNO peringkat bahagian untuk menjadi calon turut meningkat sama. Bagi yang sudah bergelar wakil rakyat pula, ramai yang masih mahu dikekalkan meskipun sudah berkhidmat melebihi dua atau tiga penggal. Ada pemimpin UMNO bahagian mempunyai keghairahan tahap maksima untuk menjadi calon walaupun diketahui kawasan yang diintainya itu sudah diwakili oleh pembangkang sejak beberapa penggal lalu.
Ada pula yang melobi siang malam untuk menjadi calon di sesuatu kawasan walaupun harapan untuk menang amat tipis kali ini.
Sebenarnya terdapat beberapa faktor mengapa ramai pemimpin UMNO ghairah mahu menjadi calon. Ada kerana mahu berkhidmat, ada kerana kemaruk dengan gelaran YB dan disanjung di sana-sini, ada kerana untuk kepentingan perniagaan dan ada pula yang menjadikan tiket wakil rakyat sebagai landasan mengaut kemewahan dalam hidup. Bagi kawasan yang sukar untuk menang pula, ada yang ghairah mahu menjadi calon kerana merasakan inilah masanya untuk membuat “sedikit duit” sebab masa kempen itu nanti pelbagai sumbangan dan bantuan kewangan boleh dikaut daripada pelbagai sumber.
Dengan hanya menggunakan sebahagian saja sumbangan kewangan yang diperolehi untuk tujuan kempen, manakala selebihnya dijadikan simpanan peribadi, sebenarnya peluang menjadi calon pilihanraya juga boleh menjadi tiket untuk mengumpul kekayaan secara mudah bagi golongan ini.
Sumber yang dekat dengan UMNO itu memberitahu lagi, perbincangan mengenai calon ini mungkin memakan masa beberapa hari atau minggu lagi untuk diselesaikan dan selagi kemelut calon ini tidak dapat diselesaikan, selagi itulah tarikh pembubaran Parlimen tidak akan diumumkan.
Memandangkan Najib masih masih ada masa sehingga tarikh 28 April sehingga Parlimen terbubar dengan sendirinya dan ulangtahun keempat beliau menjadi Perdana Menteri pula ialah pada 3 April, ramai yang menjangkakan tarikh yang menjadi pilihan Najib untuk membubarkan Parlimen ialah antara 3 April hingga 28 April. (SH 30/03/2013)

0

0

votes
Article Rating
Kongsikan artikel ini


Najib Hanya Akan Bubar Parlimen Setelah DUN Selangor Terbubar

 Mereka yang mengharapkan Najib akan membubarkan Parlimen dengan segera, pasti akan kecewa lagi. Ini kerana Najib tidak akan membubarkannya dalam tempoh terdekat ini. Setelah DUN Negeri Sembilan terbubar dengan sendirinya 28 Mac lalu dan kemudian Najib dilihat sibuk mengadakan pertemuan dengan ketua parti-parti komponen BN dan Pengerusi Perhubungan UMNO Negeri-Negeri, ramai yang menjangkakan Parlimen akan dibubarkan tidak lama kemudiannya.
Malangnya semua itu tidak berlaku. Najib menangguhkan lagi pembubaran Parlimen dan akan terus menangguhkannya untuk beberapa minggu lagi. Ini kerana pada 3 April ini, beliau akan menunaikan umrah untuk beberapa hari. Setiap tahun Najib berumrah sejak menjadi Perdana Menteri ini. Dengan perginya Najib ke Mekah menunaikan umrah setelah mengadakan beberapa siri pertemuan dengan pemimpin UMNO dan BN bagi memuktamadkan senarai calon, mungkin senarai nama itu akan dibawa sekali ke Mekah bagi memohon restu daripada Tuhan.
Atau setidak-tidaknya, mungkin ramai bakal-bakal calon yang turut mengejar Najib hingga ke Mekah sana. Tidak cukup melobi Najib di Bangunan Perdana Putra atau Seri Perdana, tidak mustahil ramai yang ingin melobi Najib untuk menjadi calon pilihanraya bersaksikan Kaabah pula.
Selepas pulang dari Mekah, Najib dilaporkan mempunyai beberapa program dalam negara termasuk di Sabah dan selepas itu pada 24 April akan berlangsung pula Persidangan ASEAN di Brunei. Persidangan ini jarang tidak dihadiri oleh Perdana Menteri, bukan saja kerana kedudukan penting ASEAN tetapi juga kerana hubungan rapat Melaysia dengan tuan rumah, Brunei kali ini.
Berdasarkan kesibukan dan jadual padat Najib ini, manakala tempoh Parlimen terbubar dengan sendirinya pula ialah pada 28 April, Najib dijangka hanya akan membubarkan Parlimen setelah berakhirnya Persidangan ASEAN di Brunei iaitu antara 24 hingga 28 April depan.
Ini bermakna sebelum Parlimen dibubarkan, beberapa DUN lagi akan terbubar dengan sendirinya. Antaranya ialah Pahang pada 7 April, Melaka dan Johor 21 April, Selangor 22 April dan Perak 25 April. Sekiranya Najib memilih untuk membiarkan Parlimen terbubar dengan ssendirinya pula iaitu pada 28 April, pembubaran itu akan berlaku serentak dengan terbubarnya DUN Perlis dan Kelantan.
Walaupun ramai yang kecewa dengan kelewatan pembubaran Parlimen ini dan ia menjejaskan imej Najib di mata rakyat tetapi beliau tentunya tiada pilihan lain berikutan kedudukan UMNO dan BN makin merosot di mata rakyat hari demi hari. Rakyat kini begitu inginkan perubahan. Meskipun media-media UMNO cuba mensensasikan beberapa isu seks kebelakangan ini, impaknya di hati rakyat tidak seberapa dan tidak menjejaskan sama-sekali agenda perubahan yang diinginkan.
Sementara isu seks itu belum dipastikan kebenarannya, selain dilihat kaedah yang jijik dan terdesak untuk mendapatkan sokongan rakyat, semua itu tidak menghalang rakyat daripada keinginan melakukan perubahan. Agenda perubahan dan memilih kerajaan yang benar-benar berjiwa rakyat melebihi semua persepsi seks yang cuba ditonjolkan itu.
Apa yang difikirkan rakyat ialah jika kali ini tidak dilakukan perubahan, ia sukar untuk dilakukan lagi. PRU 13 adalah pilihanraya untuk perubahan dan bukannya pilihanraya untuk mensensasikan isu-isu seks.
Najib sendiri tentunya menyedari hakikat ini dan mendapat maklumat yang cukup mengenainya. Jika tidak, pasti telah lama beliau membubarkan Parlimen. Tindakannya menangguh banyak kali walaupun telah bercakap mengenai pilihanraya dan meminta UMNO bersiap sedia sejak lebih dua tahun lalu, tidak lain adalah kerana ketidakyakinan terhadap kemenangan BN itu. Jika yakin menang, mustahil Najib menunggu begini lama hanya untuk menentukan kerusi Perdana Menteri lebih terjamin.
Kemungkinan pilihanraya hanya akan diadakan di penghujung tempoh juga disahkan oleh Muhyiddin yang dua tiga hari lalu berkata, Najib memerlukan beberapa minggu bagi menyelesaikan beberapa isu sebelum membubarkan Parlimen.
Selain isu calon yang begitu memeningkan kepala Najib sekarang ini, Najib juga mempunyai keghairahan yang tinggi untuk menawan semula Selangor. Pengalamannya menjadi Perdana Menteri Malaysia tanpa memiliki Selangor yang merupakan negeri penting dari segi sumber pendapatan negara, barangkali menyedarkannya bahawa Selangor tidak harus dibiarkan terlepas lagi. Sebab itu, selain menjadi Pengerusi UMNO Selangor, Najib juga menyanggupkan dirinya menjadi pengarah pilihanraya bagi negeri itu.
Kebimbangan Najib mengenai Selangor ialah jika negeri itu memilih untuk mengadakann pilihanraya berasingan. Permainan Menteri Besar Selangor, Khalid Ibrahim mengacah-acah tarikh pilihanraya negeri sebelum ini dan beberapa kali bercakap mengenai kemungkinan mengadakan pilihanraya berasingan dilihat antara aspek yang menyebabkan Najib melewatkan pembubaran Parlimen.
Najib mahu pilihanraya Parlimen dan DUN Selangor diadakan serentak kerana dianggap memberi kelebihan kepada BN dan akan berusaha mengelak daripada Khalid Ibrahim mempunyai ruang untuk mengadakannya secara berasingan. Salah satu caranya ialah dengan membiarkan DUN Selangor terbubar dengan sendirinya dahulu pada 22 April ini sebelum membubarkan Parlimen.
Atas apa sifir sekali pun, kedudukan BN dan PR kini adalah 50:50. Siapa pun yang akan menang nanti, kebarangkaliannnya hanyalah dengan majoriti mudah, mungkin dengan kelebihan kurang daripada 10 kerusi Parlimen. Najib dan Anwar, sama-sama menyedari hakikat ini.
Tetapi bagi Najib, kemenangan dengan majoriti mudah belum tentu menyelamatkan masa depan politik dan kerusi Perdana Menteri yang sedang didudukinya. Mahathir sendiri sudah bercakap bahawa kemenangan yang tipis bakal menyebabkan Najib akan dipaksa berundur. Sepertimana mana Mahathir memaksa Pak Lah berundur dulu, beliau kini sudah mula memberi peringatan yang sama kepada Najib.
Najib memang diketahui belum puas menjadi Perdana Menteri. Jika menang tipis pun, sedaya mungkin beliau mahu terus bertahan. Untuk tujuan itu, selain pemilihan calon yang mungkin boleh membantunya duduk lebih lama sebagai Perdana Menteri, Najib juga memikir dengan kejayaan merampas semula Selangor akan memberi kelebihan kepadanya untuk menghadapi tekanan daripada dalam UMNO sendiri.
Berbanding jika hanya mampu menang tipis di Pusat dan Selangor pula terus terlepas ke tangan PR, Najib akan lebih mudah dipaksa berunsur selepas itu. Tetapi jika Selangor dapat dirampas semula dalam kedudukan Pusat hanya menang tipis, Najib mungkin mempunyai hujah yang kuat untuk mewajarkannya terus kekal.
Selangor sebenarnya bukan saja penting sebagai negeri yang mahu kepada Malaysia tetapi juga kepada karier masa depan Najib. (SH 02/04/2013)

0

0

votes
Article Rating
Kongsikan artikel ini


Berita Baik: Giliran Ahli Parlimen Perak Pula Jadi Perdana Menteri!

 Tidak lama selepas Najib mengumumkan pembubaran Parlimen pagi tadi, Anwar yang mengadakan sidang akhbarnya petang ini turut mengesahkan desas-desus bahawa beliau akan bertanding di Perak dalam pilihanraya akan datang ini. Kata Anwar, keputusan beralih kawasan itu bukan bermakna beliau tidak menghargai sokongan pengundi Permatang Pauh yang selama ini setia menyokongnya tetapi sebagai usaha mengukuhkan lagi pengaruh PR di Perak.
Saya akan kembali ke Permatang Pauh untuk menenangkan mereka tetapi saya akan bertanding di Perak, kata Anwar mengesahkan mengenai hasratnya itu.
Tindakan Anwar beralih kerusi ini sesungguhnya adalah suatu keputusan yang bijak dalam usaha PR mahu menumbangkan BN dan mengukuhkan pengaruhnya. Selain Perak mempunyai banyak kawasan yang sesuai untuk ditandingi Anwar, rakyat Perak juga tentunya akan memberi sokongan yang sewajarnya di mana saja beliau memilih untuk bertanding kerana inilah peluang untuk seorang Ahli Parlimen dari negeri itu berpeluang menjadi Perdana Menteri.
Setelah enam Perdana Menteri sebelum ini iaitu Tunku Abdul Rahman dari Kedah, Tun Razak dari Pahang, Tun Hussein dari Johor, Mahathir dari Kedah, Pak Lah dari Pulau Pinang dan Najib juga dari Pahang, tidak pernah mana-mana Ahli Parlimen dari Perak berpeluang menjadi Perdana Menteri mahupun Timbalan Perdana Menteri.
Anwar mungkin memahami keadaan ini dan ingin membawa berita gembira buat orang Perak. Jika beliau kekal bertanding di Permatang Pauh dan ditakdirkan PR memenangi pilihanraya ini, maka bermakna sekali lagi Ahli Parlimen Pulau Pinang berpeluang menjadi setelah Pak Lah melakukannya sebelum ini.
Dua kali wakil rakyat Pulau Pinang menjadi Perdana Menteri tidak lagi membawa kegembiraan berganda, sama seperti orang Pahang yang juga tidak merasa luar biasa bila Najib menjadi Perdana Menteri kerana ayahnya dulu juga merupakan wakil rakyat Pahang.
Tetapi orang Perak tentunya berasa amat gembira dengan keputusan Anwar berpindah ke Perak itu kerana dengan sendirinya memberi peluang wakil rakyat dari Perak pula menjadi Perdana Menteri.
Keputusan Anwar berpindah ke Perak tentunya disambut perasaan amat gembira oleh rakyat dan pengundi Perak. Inilah masenya Yob!
Pengundi Perak bukan saja akan memastikan kemenangan Anwar, bahkan banyak kerusi lain yang ditandingi PR juga dipercayai akan mendapat limpahan sokongan kesan daripada kedatangan Anwar bertanding di Perak itu.
Dalam masa yang sama, negeri Perak yang dulunya dimenangi oleh PR tetapi kemudian diambil melalui pintu belakang dengan dua ADUN Pkr dan seorang ADUN DAP keluar parti dan mengisytiharkan diri sebagai Bebas yang menyokong BN, pastinya juga menjadi bertambah goyah dengan kehadiran Anwar di negeri itu.
Zambry Abdul Kadir, Menteri Besar Perak tentu perlu melipatgandakan lagi usaha menyekat kemaraan pengaruh Anwar dan PR kali ini dan diatas kertas, kerajaan negeri BN itu sudah boleh diramalkan akan jatuh semula ke tangan PR.
Selepas Lim Kit Siang memutuskan untuk berpindah dari Ipoh Timur ke Gelang Patah di Johor dan Sallahuddin Ayob juga berpindah ke Johor, tindakan Anwar pula berpindah ke Perak, tidak diragukan lagi adalah strategi bijak PR yang bukan saja membolehkan mereka melebarkan lagi pengaruh serta kekuatan tetapi juga akan menyebabkan BN terpaksa memberi tumpuan ke banyak negeri untuk mempertahankan kuasa yang dipegang sejak 56 tahun lalu.
Dengan Permatang Pauh hampir pasti kekal dalam genggaman pengaruh Anwar dan PR walau siapa pun bertanding di sana, manakala beliau pula berpindah ke Perak dan Lim Kit Siang dan Sallahuddin Ayob ke Johor, Najib dan BN juga terpaksa menambah kekuatan dan tumpuannya di kedua negeri itu bagi mengelakkan BN kehilangan lebih banyak kerusi.
Di ketika yang sama, jika benar Dr Wan Azizah pula akan bertanding di Selangor, UMNO dan BN juga terpaksa melipatgandakan usaha mereka di negeri itu. Jika UMNO gagal di Selangor, ia lebih memalukan Najib selaku Pengarah Pilihanraya dan Pengerusi Perhubungan UMNO Selangor kerana lawan yang gagal ditewaskannya hanyalah seorang wanita.
Akhirnya, selain kerusi yang ditinggalkan Anwar, Lim Kit Siang dan Sallahudin kekal menjadi milik PR, kerusi baru yang ditandingi mereka juga berpotensi besar untuk dimenangi. Tidak dapat tidak, jumlah kemenangan kerusi Parlimen yang bakal dimenangi dan dalam jangkaan akan dimenangi oleh PR akan bertambah jadinya melalui strategi berpindah kawasan ini.
Walaupun tindakan Anwar dan Kit Siang berpindah kawasan ini mendapat kecaman banyak pihak dalam UMNO termasuk dari Mahathir yang mungkin makin kurang waktu tidurnya mulai malam ini, hakikatnya pilihanraya adalah “game of numbers” dan siapa yang mendapat jumlah yang lebih, dialah menjadi pemenang.
Dalam hal ini, tiada apa-apa yang salah yang telah dilakukan Anwar dengan keputusannya berpindah ke Perak itu. Ia hanya membuatkan Najib dan BN lebih susah saja. (SH 03/04/2013)

0

0

votes
Article Rating
Kongsikan artikel ini


Mukhriz Hampr Pasti Tanding Kerusi DUN Tapi Belum Pasti Jadi MB…

 Di sebalik kenyataan Mukhriz Mahathir bahawa beliau lebih suka kekal bertanding di kerusi Parlimen Jerlun yang diwakilinya sejak sepenggal lalu, beberapa pemimpin UMNO Kedah pula mengesahkan bahawa anak bekas Perdana Menteri itu hampir pasti dipindahkan ke kerusi DUN dan bakal dijadikan MB Kedah jika UMNO berjaya menawan semula negeri itu.
Beberapa pemimpin UMNO Kedah menyatakan bahawa Najib amat berminat untuk menjadikan Mukhriz sebagai MB Kedah berbanding beberapa pemimpin UMNO Kedah sedia ada, selain sebagai satu cara mengambil hati Mahathir yang ketika ini begitu kuat berusaha memastikan kemenangan BN dalam pilihanraya akan datang ini.
Meskipun Ahmad Bashah sebagai Pengerusi Perhubungan UMNO Kedah dan beberapa nama lain seperti Mahathir Khalid, Aziz Sheikh Fadzir dan dan Ahmad Lebai Sudin turut disebut sebagai berminat untuk menjadi MB Kedah tetapi difahamkan Najib lebih menaruh keyakinan kepada Mukhriz.
Mukhriz sendiri, walaupun memberi kenyataan kepada media bahawa beliau lebih berminat untuk kekal bertanding di kerusi Parlimen berbanding DUN tetapi beliau juga ada memberitahu rakan-rakannya di Kedah bahawa beliau akan akur kepada apa saja keputusan yang dibuat oleh pucuk pimpinan mengenai masa depannya.
Kesediaan untuk akur itu dilihat sebagai petanda bahawa beliau juga sebenarnya berminat untuk menjadi MB Kedah.
Dalam masa yang sama, Ahmad Bashah yang walaupun turut menyerahkan masa depannya kepada Najib membuat penentuan, dilihat terus berusaha untuk memastikan beliau akan menjadi MB Kedah jika UMNO dan BN berjaya menawan semula negeri itu.
Kenyataannya bahawa BN Kedah mampu memenangi 22 daripada 36 kerusi DUN dan 11 daripada 15 kerusi Parlimen dilihat oleh banyak pihak sebagai percubaannya untuk memberitahu kepada Najib bahawa beliau telah bekerja keras selama ini dan boleh menciptakan kemenangan di negeri jelapang padi itu dan seterusnya layak dijadikan MB Kedah.
Ada pula pihak di Kedah yang menyatakan bahawa keyakinan Ahmad Bashah terhadap kemenangan 22 kerusi itu adalah bersandarkan jika beliau bakal dijadikan MB Kedah dan jangkaan itu mungkin berubah jika orang lain yang ditunjuk oleh Najib mengisi jawatan tersebut.
“Jika Mukhriz yang bakal dijadikan MB Kedah dan Ahmad Bashah tidak mendapat apa-apa, harapan untuk mencapai kemenangan mungkin menjadi lebih tipis kerana ia akan terdedah kepada pelbagai unsur sabotaj,” kata pula seorang bekas pemimpin UMNO Kedah.
Menurut beliau, kemungkinan berlakunya sabotaj jika Mukhriz dipersiapkan sebagai bakal MB Kedah bukanlah kerana ketidakyakinan terhadap Mukhriz semata-mata sebagai pemimpin baru tetapi adalah kerana faktor Mahathir.
Katanya, walaupun Mahathir masih berpengaruh dalam UMNO tetapi beliau juga mempunyai banyak musuh dalam UMNO Kedah sendiri. Selain penyokong Ahmad Bashah yang mungkin berkecil hati atas pemilihan Mukhriz sebagai bakal MB Kedah, penentang Mahathir dalam UMNO Kedah seperti Johari Baharom dan Mahathir Khalid dipercayai turut tidak akan berdiam diri dengan pencalonan Mukhriz.
Sebagaimana Johari Baharom dan Mahathir Khalid yang memainkan peranan di belakang tabir memastikan kekalahan Mahathir sebagai perwakilan G7 UMNO Kubang Pasu pada 2006, kedua mereka berserta penyokong masing-masing dipercayai akan bertindak sama pada kali ini.
Kedua pemimpin itu didikenali sebagai penyokong kuat Pak Lah dan tindakan Mahathir berterusan cuba memburukkan nama Pak Lah lebih memungkinkan perkara itu berlaku.
Ini bermakna dengan menjadikan Mukhriz bakal MB Kedah, kemungkinan berlakunya sabotaj datangnya dari tiga penjuru iaitu puak Ahmad Bashah, Johari Baharom dan Mahathir Khalid.
Secara teorinya, jika ini berlaku, harapan UMNO Kedah untuk menawan semula negeri itu tidak akan menjadi kenyataan. Dan bertepatan dengan kenyataan MB Kedah, Azizan Razak yang menyatakan pihaknya tidak gentar sama-sekali terhadap kemungkinan Mukhriz akan dijadikan calon MB Kedah sebagai sandaran UMNO dan BN untuk menawan semula negeri itu daripada Pas.
Mukhriz dan Mahathir pun ada juga masalahnya, demikian ringkas ulasan Azizan Razak yang membayangkan beliau sudah dapat menjangkakan apa yang bakal berlaku nanti. (SH 03/04/2013)

0

0

votes
Article Rating
Kongsikan artikel ini


Masalah Najib Bukan Saja Melayu Tak Sokong UMNO Tapi Juga Pegawai Kerajaan Tak Sokong Kerajaan

 Masih ramai yang bercakap mengenai wajah sugul yang dipamerkan Najib ketika beliau mengumumkan pembubaran Parlimen, Rabu lalu. Tidak seperti Mahathir dan Pak Lah dahulu yang riang, ceria dan yakin ketika membuat pengumuman itu, Najib sebaliknya mempamerkan wajahnya yang muram dan tidak manis. Malah Muhyiddin yang ada disebelahnya, jauh lebih ceria dan meyakinkan.
Sepatutnya bila Perdana Menteri mengumumkan tarikh bubarnya Parlimen, beliau seharusnya berwajah ceria dan manis. Ini kerana tarikh yang dipilihnya itu tentulah dibuat setelah mendapat pelbagai maklumat bahawa keadaan berpihak kepadanya. Biasanya hanya setelah semua keadaan ok dan persiapan mencukupi serta harapan kemenangan berada di tahap yang tinggi, barulah Parlimen dibubarkan.
Tetapi PRU ke 13 ini memang lain dari yang lain. Jika Najib menunggu semua keadaan berpihak kepadanya baru hendak mmengumumkan pembubaran Parlimen, barangkali tarikh itu tidak akan muncul sampai bila-bila. Najib tidak akan terjumpa tarikh yang sesuai untuknya dan keadaan memihak kepadanya sebelum membubarkan Parlimen kerana secara umumnya rakyat sudah bersedia sejak lama untuk memberi pengajaran kepada UMNO dan kerajaan. Rakyat mahukan perubahan dan mahu mengakhiri monopoli kuasa oleh UMNO.
Generasi muda dan mereka yang terdedah kepada internet dan maklumat langit terbuka, memang diketahui tidak memihak kepada UMNO dan BN. Mereka begitu skeptikal dan melihat ada saja yang tidak kena yang dilakukan oleh pemimpin dan kerajaan sekarang. Isu rasuah, pembaziran, pengumpulan kekayaan keluarga pemimpin dan ekonomi adalah antara isu yang menyebabkan mereka tidak memihak kepada kerajaan.
Generasi muda ini yang terdiri daripada penuntut pusat pengajian tinggi dan mereka yang telah memasuki dunia pekerjaan secara umumnya amat terdedah kepada alat-alat gajet moden dan sering menghabiskan masa santai berjumpa rakan-rakan serta berbual-bual di Starbucks, Coffee Bean dan segala macam kedai kopi atau kopitiam lainnya. Dari wajah-wajah kebanyakan pengunjung di situ, tergambar paparan yang jelas memperlihatkan mereka tidak bersama UMNO dan kerajaan.
Sudahlah pengundi muda ini meliputi jumlah besar daripada 13 juta pengundi, keadaan nampaknya diburukkan lagi oleh kesepakatan di kalangan pengundi bukan Melayu yang begitu solid ke arah perubahan. Walaupun Najib melakukan pelbagai perkara dan mencurahkan bermacam peruntukan kepada mereka ini, keadaan tetap tidak banyak berubah.
Kedudukan pengundi bukan Melayu ini sebenarnya amat membimbangkan UMNO. MCA, MIC dan Gerakan bagai sudah hilang upaya untuk memujuk mereka kembali bersama BN dan kerajaan. MCA kini memiliki 15 kerusi Parlimen yang dimenangi dalam pilihanraya lalu dan MCA sampai memberitahu pengundi Cina bahawa mereka tidak akan menyertai kabinet jika kerusi dimenangi kurang daripada itu. Tetapi tindakan itu disifatkan sebagai ugutan oleh pengundi Cina dan mereka memberitahu balik MCA, jangan cuba ugut kami!
Ada pula pemimpin UMNO yang sudah beberapa penggal bertanding berkata, jika kali ini mampu dapat 40 peratus sokongan pengundi Cina pun sudah dianggap terbaik baginya.
Hakikatnya, penolakan pengundi Cina berlaku di mana-mana. Pemimpin PR pula amat yakin pengundi Cina akan bersama mereka. Lim Kit Siang misalnya sanggup berpindah dari kawasan selamat di Ipoh Timur ke Gelang Patah walaupun sedar kawasan itu dimenangi oleh MCA dalam pilihanraya lalu dengan majoriti lebih 5 ribu undi.
Begitu juga Sallahuddin Ayob yang memilih Pulai, Johor yang juga merupakan kawasan yang mempunyai undi campuran dan ramai pengundi Cina.
Sementara kedudukan pengundi Cina merisaukan BN, ia sebaliknya bakal memberi kelebihan kepada PR dan di mana terdapat pengundi Cina melebihi 30 peratus, ia sudah boleh dianggap “lubang maut” bagi BN.
Jika perkara itu yang merisaukan Najib, maka tidak hairanlah beliau kelihatan sugul dan tidak ceria ketika mengumumkan pembubaran Parlimen hari Rabu lalu.
Dalam pada itu, Najib juga mungkin risau memikirkan soal calon dan kemungkinan berlakunya sabotaj di kalangan mereka yang tidak terpilih sebagai calon.
Tetapi jika dihalusi secara mendalam senario politik negara secara keseluruhannya, beban Najib juga diberatkan lagi oleh dua perkara lainnya iaitu kedudukan orang Melayu yang smakin ramai tidak lagi mahu menyokong UMNO dan sentimen pegawai kerajaan yang mungkin menjadi “bom jangka” ketika hari pengundian nanti.
Dulu orang Melayu sinonim dengan UMNO dan ramai yang bangga menjadi ahli UMNO. Ketika ini suasana sudah banyak berubah dan kaitan itu menjadi semakin rapuh terutama di kalangan orang muda dan profesional. Menyokong UMNO sudah dianggap tidak mengikut trend dan poyo, sebaliknya menjadi kritis dan berani menyanggah banyak perkara yang dilakukan oleh kerajaan dan pemimpin UMNO kerapkali mengundang pujian dan sanjungan.
Di Johor yang dulunya merupakan kubu kuat UMNO dan sering diungkapkan, letak songkok pun boleh menang pilihanraya. Tetapi sejak dua tiga tahun kebelakangan ini, kebangkitan orang Melayu yang menolak UMNO di Johor begitu memeranjatkan. Banyak program PR mendapat sambutan luar biasa daripada orang Melayu sendiri. Malah pakai songkok tinggi pun tidak boleh membantu lagi.
Dengan campuran kebangkitan Melayu Johor dan kesepakatan pengundi Cina, beberapa pemimpin UMNO Johor sendiri percaya BN akan kehilangan banyak kerusi dalam pilihanraya akan datang ini. Jika pemimpin PR mensasarkan mampu menawan antara 9 hingga 14 kerusi Parlimen di Johor, ada pula pemimpin UMNO sendiri yang berani bertaruh sekurang-kurangnya 7 kerusi BN akan melayang kali ini.
Satu lagi masalah yang merisaukan Najib ialah kedudukan pegawai kerajaan yang merupakan lebih 1 juta pengundi. Campur dengan pasangan, anak yang sudah layak mengundi dan ada yang beristeri dua, jumlahnya mungkin hampir 3 juta orang.
Dahulu, pegawai kerajaan boleh dikatakan solid memihak kepada kerajaan. Bahkan sering diungkapkan UMNO itu kerajaan dan kerajaan itu UMNO tetapi kini tanggapan itu sudah berubah. UMNO itu UMNO dan kerajaan itu rakyat. Walaupun Najib cuba menabur pelbagai imbuhan dan memberi kenaikan gaji kepada pegawai kerajaan, sentimen penentangan masih lagi kuat di kalangan pegawai kerajaan pelbagai peringkat.
Jika kita rajin berbual dan berkawan rapat dengan mereka, kita pasti akan memahami isi hati dan kecenderungan mereka. Majoritinya kini sudah matang dan dapat membezakan sokongan kepada kerajaan dengan sokongan kepada parti politik. Menjadi pegawai kerajaan tidak semestinya terikat dengan UMNO dan tidak boleh melihat hakikat sebenarnya.
Sesetengahnya menjadi menyampah dengan UMNO kerana perilaku pemimpin yang memegang jawatan dalam kerajaan itu sendiri. Sikap pemimpin yang suka mengarah, sombong, mahu itu dan ini dan sebagainya ketika memegang jawatan dalam kerajaan, secara perlahan menyebabkan mereka meragui kemurnian dan suci hati perjuangan UMNO itu sendiri.
Saya sendiri pernah menemui sekumpulan pegawai kerajaan yang baru pulang daripada menghadiri program kementeriannya yang disempurnakan oleh Najib tetapi mereka dengan berani menyanggah hujah yang disampaikan Najib semasa berucap di majlis itu. Mereka dilihat begitu terbuka dan mahukan perubahan walaupun baru berhempas pulas memastikan program yang dihadiri Najib berjalan sempurna.
Kedudukan pegawai kerajaan ini dikuatkan lagi dengan semakin ramainya pesara daripada kalangan pegawai tinggi kerajaan yang menyertai Pas dan PKR sebaik meninggalkan perkhidmatan kerajaan. Ramai pula pesara kerajaan lainnya yang tidak menyertai mana-mana parti setelah bersara tetapi bersikap kritis dan menyanggah pelbagai program Najib. Ditambah dengan beberapa pegawai polis dan tentera yang menyertai pembangkang setelah bersara dan dipilih sebagai calon, yang jelas memperlihatkan arus deras sedang mengalir secara senyap di dalam perkhidmatan kerajaan ketika ini.
Sikap guru-guru juga sudah banyak berubah. Dahulu ramai guru menyertai UMNO dan cenderung menyokong UMNO tetapi kini jumlah yang memihak kepada pembangkang dan mahukan perubahan serta berani hadir di majlis-majlis anjuran PR semakin ramai jumlahnya. Mereka tidak lagi hanya berani dengan murid tetapi juga sudah mula berani menyuarakan keinginan terhadap perubahan dalam masyarakat terbuka.
Jika dihalusi masalah-masalah yang dihadapi Najib ini, mudahlah untuk memahami kenapa terpamer wajah muramnya itu. Pembubaran Parlimen dilakukan ketika banyak masalah belum selesai dan dalam keadaan terpaksa. Beliau membubarkan Parlimen bukannya untuk memperolehi mandat baru tetapi seperti melepaskan mandat yang sedang dipegangnya untuk diambil alih oleh orang lain. (SH 05/04/2013)

0

0

votes
Article Rating
Kongsikan artikel ini


Kerusi Wangsa Maju Sebenarnya Umpan MCA Untuk Perangkap Najib

 Kedatangan Muhyiddin Yassin ke Wangsa Maju semalam( Jumaat) mungkin membawa petanda gembira buat Shafei Abdullah dan UMNO Wangsa Maju yang berjuang sejak empat tahun lalu untuk mengembalikan kerusi itu daripada MCA kepada UMNO. Harapan untuk melihat BN meletakkan calon UMNO di kerusi itu nampaknya kembali cerah, bukan saja dengan kehadiran Muhyiddin itu tetapi juga melalui ucapan yang dilafazkan oleh Timbalan Perdana Menteri itu.
Dalam ucapannya Muhyiddin berkata, “kita mahu rakyat menyokong kita tak kira siapa pun calon di Wangsa Maju ini. Kalau Shafei jadi calon, okey. Kalau calon lain pun, okey.”
Apatah lagi ketibaan Muhyiddin disambut dengan sekumpulan kira-kira 30 orang yang sudah dipersiapkan oleh Shafei dengan pelbagai sepanduk dan poster yang ditulis dengan bermacam ungkapan yang memberi gambaran UMNO dan pengundi di situ mahukannya dipilih sebagai calon di Wangsa Maju.
Ucapan Muhyiddin yang seolah-olah memberi bayangan kerusi Wangsa Maju akan dikembalikan kepada UMNO tentulah membuatkan Shafei begitu gembira dan riak wajahnya di majlis itu yang sentiasa tersenyum lebar, membayangkan hakikat itu.
Di atas kertas, dilihat perjuangan Shafei dan UMNO Wangsa Maju sudah berjaya dan MCA akhirnya akur untuk mengembalikan kerusi Wangsa Maju kepada UMNO. Walaupun Ketua MCA Wangsa Maju, Yew Teong Look masih mahu berjuang untuk mengekalkan kerusi itu di tangan MCA tetapi Presiden MCA, Chua Soi Lek dikhabarkan tiada halangan melakukan pertukaran jika itu yang dimahukan oleh UMNO.
Bersama kerusi Wangsa Maju yang dituntut oleh UMNO, kerusi lain ialah Kuantan di Pahang. Menyedari desakan UMNO begitu kuat di Wangsa Maju dan Kuantan dan calon MCA pula kalah di kedua-dua kerusi itu dalam pilihanraya 2008 lalu, Chua Soi Lek dikatakan bersedia untuk menukarkannya dengan kerusi lain. Bermakna kerusi Wangsa Maju dan Kuantan diserahkan kepada UMNO dan UMNO mesti menyerahkan dua kerusinya yang lain kepada MCA.
Sekali imbas, nampaknya cara berpolitik MCA itu kelihatan matang dan mereka benar-benar rakan kongsi yang sejati kepada UMNO dalam BN.
Tetapi sumber lain memberitahu, tuntutan MCA sebenarnya lebih daripada itu. MCA juga dikatakan, melalui persetujuan menyerahkan kembali kerusi Wangsa Maju dan Kuantan kepada UMNO, turut mahukan Najib menerima sepenuhnya senarai calon yang akan dikemukakannya dalam pilihanraya nanti termasuk meletakkan calon baru di Pandan yang kini dipegang oleh bekas Presiden MCA, Ong Tee Keat.
Chua dan Ong kini sedang berperang secara terbuka dan isu calon Pandan turut menjadi polemik sejak sekian lama. Sementara Chua menyatakan Ong akan digugurkan dan digantikan dengan orang lain, Ong pula ada memberitahu beliau telah mendapat persetujuan Najib untuk kekal sebagai calon BN di Pandan.
Ketakutan Chua terhadap Ong yang menjadi musuhnya dalam MCA kini nampaknya bakal berlarutan sehingga ke pilihanraya umum dan Chua jelas seorang yang licik dan cuba membawa agenda MCAnya dalam pilihanraya ini dengan menjadikan Najib sebagai pemutus untuk menyingkirkan musuh politiknya itu daripada terus menggugatnya.
Sehingga ini, isu calon BN di Pandan masih lagi tergantung biarpun MCA Pandan juga mahukan Ong Tee Keat dikekalkan sebagai calonnya dan pengundi juga melihat beliau sebagai calon yang boleh menang di situ, apatah lagi calon PKR yang bakal dihadapi bukan calang-calang orangnya iaitu Rafizi Ramli. Tetapi Chua tetap mahukan musuh politiknya itu diketepikan.
Selain isu calon di Pandan, terdapat juga beberapa kerusi lain yang menjadi fokus Chua Soi Lek melaksanakan agendanya mengenepikan musuh-musuh politiknya melalui pilihanraya ini dan seterusnya memastikan kedudukannya makin kukuh dalam parti itu.
Sebagaimana isu calon Pandan belum ada kata putus dari Najib, kedudukan calon di Wangsa Maju juga belum muktamad lagi. Bayangan yang diberikan Muhyiddin belum lagi membolehkan Shafei tersenyum sepenuhnya kerana Najib perlu menyelesaikan perkara itu dengan Chua Soi Lek terlebih dahulu. Kedatangan Muhyiddin mungkin hanya membawa berita separuh gembira.
Hanya jika Najib bersetuju menggugurkan Ong Tee Keat dan menerima sepenuhnya senarai calon MCA yang dikemukakan oleh Chua Soi Lek, barulah kedudukan Shafei boleh dianggap sudah terjamin. Jika Najib masih juga mahukan Ong sebagai calon di Pandan, sesuai dengan kedudukannya sebagai calon boleh menang dan bersesuaian pula dengan kehendak MCA Pandan, bukan saja isu pertukaran kerusi di Wangsa Maju dan Kuantan yang akan menjadi masalah, malah mungkin berlarutan kepada memungkinkan berlakunya hubungan dingin antara Najib dan Chua.
Tercetusnya hubungan dingin antara UMNO dengan MCA dan Najib dengan Chua tentulah membahayakan masa depan BN dan Najib sendiri dalam pilihanraya ini yang masih bergelut untuk meraih sokongan bagi memastikan kemenangan yang selesa.
Dilema Najib kini ialah sama ada mahu memberi peluang kepada Shafei, Setiausaha Politiknya bertanding di Wangsa Maju atau beliau terpaksa memenuhi tuntutan Chua yang mahukan senarai calon MCA diterima tanpa soal termasuk menggugurkan Ong Tee Keat dan seterusnya memungkinkan kerusi Pandan dengan mudah dapat dimenangi oleh Rafizi, seorang strategis dan orang kanan Anwar yang banyak mendedahkan skandal dalam kerajaan sebelum ini.
Sama ada menerima atau menolak tuntutan Chua Soi Lek, semua keputusan kini hanyalah di tangan Najib. (SH 06/04/2013)

0

0

votes
Article Rating
Kongsikan artikel ini


Manifesto BN Adalah Manifesto Untuk Kalah Pilihanraya

 Mengamati manifesto BN yang dibentangkan Najib malam semalam, sebahagian besar rakyat tentunya bersetuju bahawa tiada apa yang baharu dan menarik di dalamnya. Ia hanyalah penambahbaikan kepada idea-idea lama, menciplak idea manifesto PR dengan memberinya tafsiran baru dan memperlihatkan Najib seperti kekeringan idea untuk terus mentadbir negara.
Dalam dua belanjawan sebelum ini, Najib sudah memperkenalkan BR1M bernilai RM500 kepada rakyat yang berpendapatan RM3000 ke bawah dan RM250 bagi orang bujang, selain baucer buku bernilai RM250 dan bantuan persekolahan RM100 kepada semua murid-murid sekolah tetapi dalam manifesto kali ini, Najib berjanji akan menambah jumlah pemberian itu jika terus diberikan mandat untuk berkuasa.
Seperti seorang Santa Claus yang pemurah, Najib berjanji menambah BR1M kepada kepada RM1200, untuk orang bujang ditambah kepada RM600, baucer buku bertambah menjadi RM300 dan bantuan persekolah menjadi RM150.
Tiada yang menariknya dalam idea menambah jumlah pemberian tunai ini. Ia lebih membuktikan idea Najib tersekat dari memikir perkara lain yang boleh memberi kesejahteraan dalam kehidupan rakyat selain daripada mencampakkan sebuntil kecil wang tunai. Ia adalah idea pemimpin feudal yang tidak pernah merasa atau menjiwai kesusahan rakyat.
Jika BR1M sudah ada dalam belanjawan, apa perlunya lagi dalam manifesto?
Lebih memalukan lagi, manifesto yang dibentangkan Najib juga mempunyai idea ciplakan yang jelas daripada manifesto PR yang dibentangkan pada 25 Februari lalu. Sekurang-kurangnya terdapat sembilan elemen ciplakan yang terkandung dalam manifesto BN, antaranya mengenai penurunan harga kereta, dasar perumahan, keretapi laju, lebuhraya Sabah dan Sarawak, royalti petroleum, permit teksi, pengkalan data, pembangunan tanah wakaf dan pakej penggajian baru kakitangan awam.
Yang turut memalukan ialah apabila PR membentangkan manifestonya pada Februari lalu, sekurang-kurangnya lima pemimpin BN menyelar PR berkaitan hasrat menurunkan harga kereta dengan pelbagai alasan seperti membunuh industri kereta tempatan, menyebabkan pengangguran, mengurangkan hasil cukai dan sebagainya. Mereka ialah Nor Yakcop, Menteri di JPM, Ismail Sabri, Menteri Hal Ehwal Pengguna dan Koperasi, Khairy Jamaluddin, Mukhriz Mahathir dan Tajuddin Abd Rahman.
Tetapi kini dengan Najib dan BN memasukkan hasrat menurunkan harga kereta dalam manifestonya, seluruh kepimpinan BN terpaksa memikul beban malu yang besar kerana mengecam apa yang mahu dilaksanakan oleh PR dalam manifestonya sebelum ini sedangkan ianya diakui akhirnya sebagai idea yang rasional dan boleh dilaksanakan.
Hampir semua pemimpin PR mentertawakan tindakan Najib menciplak banyak idea-idea manifesto PR itu, sekaligus membuktikan perancangan yang disusunatur oleh PR untuk mentadbir negara ke arah yang lebih baik, akhirnya diakui dan diiktiraf oleh Najib sendiri. Rakyat pula melihat, adanya ciplakan dan cedokan idea ini, lantas mereka merasakan PR jauh lebih berwibawa berbanding BN dalam pilihanraya ini, meskipun BN sudah berpeluang memerintah negara ini selama 56 tahun lamanya.
BN dan Najib kini sudah kering idea, manakala rakyat pula melihat komuniti pemimpin BN tergolong dalam kategori yang sudah tandus dan gersang daya pemikiran sedangkan tuntutan dan keperluan rakyat makin pelbagai dan mendesak.
Lebih dari itu, tajuk manifesto PR ialah Pakatan Harapan Rakyat manakala BN pula memilih tajuk yang juga menampakkan elemen ciplakan yang nyata iaitu Menepati Janji Membawa Harapan. Nampaknya bukan saja kering idea dari segi isi, pemilihan tajuk juga menampakkan Najib dan BN sudah kepupusan kata dan bahasa dalam menterjemah manifestonya.
Dengan membentangnya manifestonya, Najib bukan saja memperakui bahawa apa yang mahu dilaksanakan oleh PR bukannya sekadar cakap kosong tetapi juga sesuatu yang munasabah sehingga menyebabkan beliau terpaksa mencedok sebahagian daripada isi pentingnya. Sudahlah meniru idea PR dan Anwar Ibrahim, Najib juga melontar persoalan supaya memilih antara beliau dan Anwar sebagai Perdana Menteri selepas pilihanraya umum akan datang.
Mujurlah pertanyaan itu dilontarkan di dalam majlis BN sepenuhnya, sebaliknya jika di majlis terbuka sepertimana beliau bertanya Are You Ready For BN? di Pulau Pinang sebelum ini, pastinya Najib akan dimalukan sekalii lagi.
Secara umumnya, sebahagian besar rakyat melihat manifesto BN kali ini memperlihatkan kegagalan Najib dan BN untuk meyakinkan rakyat bahawa mereka mampu terus mentadbir negara ini. Dengan tidak menampakkan idea baru dan kecenderungan meniru idea orang lain, ia lebih menyerlahkan hakikat kegagalan itu sendiri.
Jika di dalam peperiksaan, mereka yang didapati meniru sudah tentu akan dibatalkan kertas peperiksaannya serta dianggap gagal. Begitulah juga Najib dengan manifestonya ini. Manifestonya gagal di mata rakyat. Beliau membentangkan menifesto bukannya untuk membawa kemenangan kepada BN tetapi memudahkan kekalahan dalam pilihanraya.
Daripada rakyat menerima manifesto tiruan yang dibentangkan oleh BN iru, lebih baik mereka menerima manifesto asal yang dianggap lebih asli dan berwibawa yang telah disebarluaskan oleh PR kepada rakyat sebelum ini.
Selamat berjuang, Najib!(SH 07/04/2013)

0

0

votes
Article Rating
Kongsikan artikel ini


Umrah Najib Bernawaitu Politik Rupanya!!

 Terdedahnya minit mesyuarat sebuah kumpulan pemikir yang diketuai oleh Alies Anor dan dibantu oleh Di Sidek Baba mengenai pelbagai perancangan, termasuk yang jahat untuk menewaskan Anwar dan Pakatan Rakyat dalam pilihanraya umum ini, secara tidak langsung mendedahkan sisi gelap Najib selaku pihak yang mahu dimenangkan, dalam berpolitik dan mahu terus berkuasa.
Dalam suatu mesyuarat yang diadakan pada perhujung 2012 sebagaimana yang terdapat dalam minit mesyuarat tersebut, antara perancangan yang dilakukan oleh kumpulan itu ialah menulis dan mengutuk Anwar melalui blog-blog, mengadakan sidang akhbar dengan kekerapan setiap hari bagi mendedahkan keburukan Anwar sebaik Parlimen dibubarkan, menerbitkan bahan bercetak dengan maksud yang sama uuntuk diedarkan ke kawasan pengundi Melayu, mengumpulkan seramai mungkin bekas pemimpin ABIM untuk menyerang Anwar, menggunakan bekas pemimpin PKR yang sudah melompat parti untuk mengadakan ceramah memburukkan Anwar, mewujudkan team baru diketuai Papagomo untuk merekacipta video seks yang melibatkan Anwar dan lain-lain pemimpin PR yang dihasilkan di luar negara dan pelbagai lagi.
Minit mesyuarat ini dipercayai didedahkan berikutan terdapatnya laporan Dr Sidek Baba yang dipercayai sanggup menikam Anwar adalah kerana pelbagai kepentingan peribadi sebagaimana yang didedahkan oleh rakannya sendiri, Omar Abd Rahman dan juga kerana Dr Sidek dibayar elaun sebanyak RM15 ribu sebulan atas kesanggupan menyertai kem Najib dan memburukkan Anwar.
Kumpulan pemikir itu dianggotai oleh beberapa orang lain seperti Abdul Rahman Karimun, Raja Arif Kamaruddin, Osman Abdul Majid, Rahiman Salleh, Majid Daud, Syed Abul Hussin Syed Kismas manakala Abdul Rahman Buyung selaku setiausaha. Alies Anor yang merupakan bekas Setiausaha Politik dan mengetuai War Room untuk Najib dalam PRU 13 ini adalah pengerusi kumpulan pemikir ini manakala Dr Sidek Baba dengan elaun RM15 ribu sebulan adalah timbalan pengerusinya.
Dengan terdedahnya pelbagai tembelang mengenai gerakan kumpulan ini, maka tidaklah menghairankan bahawa Dr Sidek sanggup mengadakan sidang akhbar dan ditermuramah oleh pelbagai media semata-mata untuk mencerca dan memburuk-burukkan Anwar. Tujuannya hanyalah untuk menghalang kemaraan Anwar dan Pakatan Rakyat serta mengekalkan Najib di takhta kuasa serta memastikan RM15 ribu masuk ke poketnya setiap bulan.
Tentunya juga tidak menghairankan melalui apa yang didedahkan dalam minit mesyuarat itu, secara tiba-tiba pelbagai video seks mengenai Anwar dan pemimpin PKR lainnya serta-merta muncul mewarnai dunia maya blog-blog pro UMNO sejak kebelakangan ini. Dengan ini tidaklah menghairankan jika menjelang hari pengundian nanti, pelbagai video dan bahan penerbitan lainnya akan bertaburan terutamanya di kawasan-kawasan pengundi Melayu.
Selain pelbagai perancangan tersebut, kumpulan ini juga merancang untuk mengadakan pertemuan dan meminta nasihat daripada Mahathir memandangkan bekas Perdana Menteri itu disifatkan mempunyai banyak idea dan mungkin mengetahui strategi yang lebih sesuai untuk menjatuhkan Anwar.
Dan kini terbukti, Dr Sidek sudah pun mengadakan pertemuan dengan Mahathir minggu lalu, dan mereka dilaporkan telah mengadakan perbincangan selama lebih satu jam hanya atas satu topik iaitu Anwar Ibrahim.
Selain menyerang dan memburuk-burukkan Anwar, kumpulan itu juga merangka pelbagai strategi untuk menaikkan imej Najib khususnya di mata pengundi Melayu. Ia termasuk lawatan ke Palestin, mengadakan kunjungan dengan pemimpin Islam di selatan Thailand dan Filipina serta mengerjakan umrah.
Kumpulan pemikir ini percaya dengan Najib menunaikan umrah, ia boleh menaikkan sokongan pengundi Melayu kepada Najib. Sementara Anwar memang dikenali sebagai pejuang Islam sejak di universiti lagi dan imej itu kekal terpamer hingga kini, Najib sebaliknya sebaliknya ingin menonjolkan imej Islamiknya dengan kekerapan menunaikan umrah.
Jika diimbas, sejak menjadi Perdana Menteri pada 2009, hampir setiap tahun Najib menunaikan umrah. Setiap kali pemergiannya pula akan diberi liputan yang meluas oleh media-media kerajaan. Baru-baru ini juga dilaporkan beliau akan ke Mekah lagi menunaikan umrah tapi ianya dibatalkan kerana Parlimen dibubarkan. Mungkin selepas penamaan calon nanti, Najib dan keluarganya akan menunaikan umrah lagi sebagaimana yang dicadangkan oleh kumpulan pemikir itu.
Rupa-rupanya pemergian Najib menunaikan umrah bukanlah dengan kerelaan hati dan untuk beribadah kepada Allah. Umrah Najib untuk politik rupanya. Matlamatnya adalah semata-mata mengabui pengundi Melayu, mendapatkan undi, menang pilihanraya dan supaya terus kekal sebagai Perdana Menteri. (SH 08/04/2013)

0

0

votes
Article Rating
Kongsikan artikel ini